14:02 / 24.09.2017 | Muhammad Shohidoyev | 2939\nАссалому алайкум! Ёшим 16тида. Мен таяммум қиламан, таҳорат қилишликка аҳволим тўғри келмайди. Кўпинча таяммум қилаётганимда гумон бўлади. Олдидан сийдик келгандай бўлади ва орқадан ел келгандай бўлади. Бу ростми ёки шундай туюлдими билмайман, балки бу гумондир. Намоз ўқиётганимда ҳам шундай бўлади, шунда намозни бузиб бошидан яна таяммум қиламан. Шу ҳолат беш маҳал намозларда бўлади. Кўнглим тўлмагунича таяммум қилавераман. Шундай ҳолартларда намозни бузишим тўғрими? Мен намозни ўтириб ўқийман. Белим қийшайган яъни «Мушак дестрофияси» касалига учраганман. Мен анча йиллардан буён шундай аҳволдаман. Беш йилдан буён юришдан тўхтаганман, шундай ўтирган ҳолимда нажас келадиган жой босилиб турганига чиқиб кетгандай бўладими ёки бу шайтоннинг васвасасими? Ёки бундай бўлиши аҳволга боғлиқми? Жавоб учун олдиндан раҳмат.\nАллоҳ беморлигингизни ажрини зиёда қилиб берсин. Сизни ҳолатингизни биздан кўра ўзингиз яхши биласиз. Шундай бўлсада айтишимиз мумкин бўлган гап, шариатимиздаги қоида; борлиги аниқ бўлган таҳорат гумон билан кетган ҳисобланмайди. Валлоҳу аълам!


Мутасаддилар фақат томошабинми? — Ishonch Gazetasi\nМутасаддилар фақат томошабинми?\nЎзбекистон касаба уюшмалари Федерациясида хотин-қизлар муаммоларини ўрганиш бўйича ташкил этилган, тун-у кун фаолият кўрсатадиган 12 11 қисқа рақамли «Ишонч телефони»га Тошкент шаҳридан келиб тушган мурожаатларнинг ижроси юзасидан таҳлилий натижалардан киши чуқур ўйга толади.\nМурожаатлар сони шу кунгача 3 442 тани ташкил қилмоқда. Улар ижросини текшириш мақсадида хонадонларга борилганда, деярли барча ҳолатда аҳвол қониқарли эмаслиги аён бўлди. Мурожаатларнинг ижросини-ку, гапирмаса ҳам бўлади. Маҳалла масъулларида одамлар дардига малҳам бўлиш, улардан доимий хабар олиш, масалаларига ечим топиш каби инсоний фазилатлар бегона кўринади. Хотин-қизлар мана шундай муаммолар ичида қолиб, «Ишонч телефони»дан мадад кутишмоқда. Тўкилаётган кўз ёшлар, айтилаётган танқидий фикрлар, ҳаётдан баҳра олиб яшашга қўймаётган айрим муаммолар қаршисида баъзи бир раҳбарлар, маҳалла раислари томошабин бўлиб, ўзларини оқлашдан нарига ўтишмаяпти. Далиллар, мурожаатлар асосидаги ўрганишлар дилингизни хуфтон қилиши табиий.\nГулчеҳра Сабурова Тошкент шаҳри, Яшнобод туманидаги «Хосиятли» МФЙ Авиасозлар кўчасидаги ётоқхонада истиқомат қилади. У онкологик касаллиги туфайли тиббий муолажага муҳтожлиги, оилавий шароити сабаб бепул хизмат кўрсатилиши ва зарур дори-дармонларни олишда кўмак сўраган. Уч марта Соғлиқни сақлаш вазирлигига ижро учун жўнатилган бўлса-да, шифокорлар томонидан ҳеч қандай амалий ёрдам берилмаган. Тошкент шаҳар соғлиқни сақлаш бошқармаси ходимлари ҳам мурожаатларга юзаки қараб келишмоқда.\n– Анча йиллардан бери иккинчи гуруҳ ногирониман, – дейди Гулчеҳра Сабурова. – Яқинда операциядан чиқдим, кимёвий муолажалар жуда қиммат. Моддий томонлама қийналиб қолганим учун ёрдам сўраб, мурожаат қилдим. Шу пайтга қадар ўз ҳисобимдан, бор бисотимни сотиб, қиртишлаб, қарз-ҳавола қилиб даволаниб келяпман. Мурожаатларимдан кейин ҳам менга расмий мулозаматлардан бошқа ҳеч нарса дейишмади. Фақат арзон хизматлар ва дориларни таклиф қилишди, уларнинг айримларининг таркиби тўғри келмайди. Дори-дармон учун олган қарзларим 10 миллиондан ошиб кетди. Кимга борайлик, қаердан нажот кутайлик?\nЎрганишлар давомида ушбу маҳаллада яшовчи аёллар ҳам муаммоларни ҳал қилишда маҳалла эътиборсиз экани, ҳеч қандай кўмак бермаётганини айтишди.\n– Моддий тарафлама ҳам, маънавий тарафлама ҳам ҳеч қандай ёрдам беришмайди, – дейди шу маҳаллада яшовчи аёллардан бири. – Биттаси – лифт масаласи. Онамни кўчага олиб чиқмаганимга икки йил бўлди. Ҳеч қанақа умид қолмади. Онам йиқилиб тушганидан буён жойда қолган. Мен онамга қарайманми ёки ишлайманми?! Боқувчимиз йўқ. Кимга бориб дардимизни айтамиз?\n– Онамнинг 600 минг сўм пенсия пулига қаноат қилиб яшаяпмиз, – дейди ушбу маҳаллада яшовчи бир аёл. – Болам учун икки ёшгача бола пули ҳам беришмади. Неча марта сўрадим. Бормаган жойим қолмади.\nМаҳаллада истиқомат қилувчилар маҳалла раисининг фаолиятидан норози эканини билдиришди. Унга эса бу танқидий фикрлар ҳеч ҳам таъсир қилмади. Раис фақат ўзини оқлашдан нарига ўтмади.\nШайхонтоҳур туманида истиқомат қилувчи Маъмура Акмалованинг ҳам шифокорларга айтадиган гаплари кўп. Ўтказилган тиббий муолажадан умуман норози. Онкологик касаллиги туфайли Республика ихтисослаштирилган онкология ва радиология илмий-амалий тиббиёт маркази Тошкент шаҳар филиали ходимлари эътиборни сусайтиришган. Бу ерда ҳам маҳалла вакиллари унга амалий ёрдам бериш чораларини кўришмаган.\n– Компьютер томографияси қилинглар, дейишди, – дейди Маъмура Акмалова. – Бу ҳам аниқ билолмас экан. Аниқ бўлмаган нарсага эса улар қандай муолажа қилишганига ҳайронман. Улар менга керак бўлмаган кимёвий муолажани қилишди, деб ҳисоблайман. Бунинг асорати биринчи кундан сезилди. Ҳамма керакли дориларни ўзимиз олиб борган эдик. Соғлиқни сақлаш вазирлиги ёки порталга қилган мурожаат орқали борса, уларнинг энсаси қотар экан. Дорилар ёмон таъсир қилганида, ўлишимга ҳам рози бўлдим, тўғриси. Кимёвий дори энг кўпи 80 та қилинар экан, шифокор эса менга 120 та буюрибди. Мазам бўлмай бир ой ётдим, ҳамма дори-дармонларимни ўзим олдим. Марказ ходимлари эса бир марта ҳам хабар олишмади. Маҳалла раиси умуман йўқ, десам ҳам бўлади. Унинг менга қилган муомаласини кўриб, сўраганимдан уялиб кетдим.\nШу туманда рўйхатда турса-да, ҳозирда Тошкент вилоятида қариндошлари назоратида даволанаётган Раъно Иномова ёлғиз аёл. Уч маротаба жарроҳлик амалиётини бошидан ўтказган. Бош қисмида ўсиб чиқаётган ўсма уни қийнаб келмоқда. Тўғрироғи, ҳаёти ва соғлиғи хавф остида. Зудлик билан даво чоралари кўрилиши керак, аммо маблағ йўқ. У ўз мурожаатида моддий ёрдам сўраган.\n– Озиқ-овқат бўйича ёрдам берамиз, дейишганида, менга операция учун моддий ёрдам беришларини сўрадим. Россияга бориб даволанишим учун катта маблағ керак. Шунинг учун илтимос қиляпман, – дея кўзига ёш олди Раъно Иномова.\nФотима Ниғмонбекова Шайхонтоҳур тумани «Катта Оқтепа» маҳалласида яшайди. У ўз мурожаатида айни пайтда тўрт сотих ҳовлида бешта оила – 24 киши истиқомат қилаётгани, оилавий шароити жуда оғир эканини баён этиб, уй-жой ажратиб берилишида амалий кўмак сўраган. Мурожаат асосида хонадонга бориб ўрганилганда, у ердаги аҳвол дилни хира қиладиган даражада экани аён бўлди. Мурожаат ечими бўйича бирон-бир мутасадди шуғулланмаган. Хонадон эгалари, аёлларининг эса дардини эшитадиган, уларга амалий ёрдам берадиган марднинг ўзи йўқ.\n– Мурожаат қилганимга бир ойдан ошди, – дейди Фотима Ниғмонбекова. – Хат келди. У сабр қилиб туринглар, келамиз, деган мазмунда эди. Галстук таққанлар келди, расмга олди, кетди. Шу билан жимжитлик…\n– Маҳалладан эса садо чиқаётгани ҳам йўқ, – дея гапга қўшимча қилади Тоҳира Ниғмонбекова. – Солиқларга, коммунал тўловларни тўлашга қийналяпмиз. Мана, карантин бошланганидан буён тўлай олганимиз йўқ.\nШу ўринда савол туғилади: бу каби ҳолатларга мутасаддилар эътибор қаратмаса, фуқаролар дардини кимга айтсин? Пойтахтда шундай ҳолатлар бор экан, ҳудудлардан нимани кутиш мумкин?\nАёллар томонидан йўлланган мурожаатларнинг ижро муддати келса-да, ижроси таъминланмаган ёки кечиктирилган ҳолатларнинг ташкилот ва идоралар кесимидаги ошкора таҳлили бу масалага жойларда юзаки ёндашув, инсон тақдирига бефарқлик, баъзи бир масъулларнинг масъулиятсизлигини ошкор этиб қўймоқда. Бу борада бир неча бор танқидий мулоҳазалар, фикрлар билдирилган бўлса-да, мурожаатлар ечимида ижобий натижалар кўзга ташлангани йўқ.\nҲар бир мурожаат ортида инсон тақдири бор. Наҳотки, мутасаддилар буни унутишаётган бўлса…


Noble Quran - Ўзбек - Sura: 59 - IslamHouse Reader\n59 - Hashr surasi ()\n(1) 1. Осмонлардаги ва Ердаги бор нарса Аллоҳга тасбеҳ айтди. У қудрат ва ҳикмат Соҳибидир.\n(2) 2. У аҳли китоблардан (яҳудийлардан) кофир бўлган кимсаларни биринчи тўплашдаёқ ўз диёрларидан ҳайдаб чиқарган Зотдир. (Эй мўминлар), сизлар уларнинг чиқиб кетишларини ўйлаган ҳам эмас эдингиз. Улар ҳам ўзларининг қўрғон-қалъаларини Аллоҳ(нинг азобидан) тўсгувчи деб ўйлаган эдилар. Бас, Аллоҳ(нинг азоби) улар ҳисобга олмаган томондан келди ва дилларига қўрқинч солди. Улар уйларини ўз қўллари ва мўминларнинг қўллари билан бузурлар. Бас, эй ақл эгалари, (уларнинг аҳволидан) ибрат олингиз!\nИ з о ҳ. Пайғамбар алайҳис-салоту вас-салом Маккаи Мукаррамадан Мадинаи Мунавварага ҳижрат қилиб келганларидан сўнг, яҳудийларнинг Мадина атрофида яшайдиган Бану Назийр қабиласи у киши билан бетарафлик тўғрисида сулҳ тузган эди. Лекин мусулмонлар Уҳуд жангида мағлубиятга учраганларидан кейин Бану Назийр яҳудийлари ўртадаги сулҳни бузишиб, мусулмонлар орасига суқулиб кириб олган айрим мунофиқ кимсалар билан тил бириктиришиб, Макка кофирлариги одам юборадилар ва Муҳаммад алайҳис-салоту вас-саломга қарши жанг қилиш учун улар билан ҳамкорликка тайёр эканликларшш билдирадилар. Расулуллоҳ бу хиёнатдан хабар топгач, яҳудийларнинг Маккага юборилган элчилари Каъб ибн Ашрафни қатл қилишга буюрадилар ва ўзлари қўшин билан бориб, Бану Назийр қабиласини қамал қиладилар. Қамалнинг йигирма биринчи кунида дилларига қўрқинч тушган яҳудийлар Пайғамбаримизга қайта сулҳ тузишни таклиф қилишганида, у зот хоинлар билан ҳеч қандай сулҳ тузилиши мумкин эмаслигини билдириб, улардан кўтарганларича нарса-матоларини олиб дарҳол бу юртдан чиқиб кетишларини талаб қиладилар. Шундай қилиб яҳудийлар яшаётган уйларининг устун-тўсинларигача бузиб, туяларга юклашиб ҳеч қандай жанг-жадалсиз ўз диёрларидан жўнаб қоладилар.\n(3) 3. Агар Аллоҳ уларга сургунни ёзмаганида, албатта уларни мана шу дунёда (қатл қилиш ёки асирлик билан) азоблаган бўлур эди. Улар учун Охиратда дўзах азоби ҳам бордир.\n(4) 4. Бунга сабаб, уларнинг Аллоҳ ва Унинг пайғамбарига қарши турганларидир. Кимки Аллоҳга қарши турса, бас, албатта Аллоҳнинг жазоси қаттиқдир.\n(5) 5. (Эй мўминлар), сизлар (Бану Назийр хурмозорларидан) бирон хурмо дарахтини кесдингларми ёки уни ўз поясида турган ҳолида қолдирдингларми, бас, (сизлар қилган ҳар бир иш) Аллоҳнинг изни-иродаси билан ва у фосиқ-итоатсиз кимсаларни расво қилиш учун (бўлди).\n(6) 6. Аллоҳ Ўз пайғамбарига улардан ўлжа қилиб берган нарсаларнинг устига сизлар оту туяларни ўйнатиб-чоптириб борганларингиз йўқ (яъни, у ўлжаларни сизлар қийналиб, машаққат чекиб, жанг-жадал билан қўлга киритганларингиз йўқ), лекин Аллоҳ Ўз пайғамбарларини Ўзи хоҳлаган кимсалардан (мана шундай) устун қилиб қўюр. Аллоҳ барча нарсага қодирдир.\n(7) 7. Аллоҳ қишлоқ-шаҳарларнинг (кофир) аҳолисидан Ўз пайғамбарига ўлжа қилиб берган нарсалар — токи сизлардан бой-бадавлат кишилар ўртасидагина айланиб юраверадиган нарса бўлиб қолмасин учун — Аллоҳники, пайғамбарники ва (пайғамбарнинг) қариндош-уруғлари, етимлар, бечора-мискинлар ва йўловчи-мусофирларникидир. Пайғамбар ўзи сизларга ато этган нарсани олинглар, у зот сизларни қайтарган нарсадан қайтинглар ва Аллоҳдан қўрқинглар! Албатта Аллоҳнинг жазоси қаттиқдир.\n(8) 8. (У ўлжалар яна) ўз диёрларидан ва мол-мулкларидан ҳайдаб чиқарилган зотлар — камбағал муҳожирларникидирки, улар Аллоҳдан фазл-марҳамат ва ризолик истарлар ҳамда Аллоҳ ва Унинг пайғамбарига ёрдам берурлар. Ана ўшалар (иймонларида) содиқ зотлардир.\n(9) 9. Улардан (муҳожирлардан) илгари (Мадина) диёрига ўрнашган ва иймон-эътиқодни (маҳкам ушлаган) зотлар (ансорлар) эса ўзлари(нинг ёнлари)га ҳижрат қилиб келган кишиларни суюрлар ва дилларида уларга (муҳожирларга) берилган нарса-ўлжалар сабабли бирон ҳасад туймаслар ҳамда гарчи ўзларида эҳтиёж бўлса-да, ўзларини қўйиб (ўзгаларни) ийсор-ихтиёр қилурлар. Кимки ўз нафсининг бахиллигидан сақлана олса, бас, ана ўшалар нажот топгувчи зотлардир.\nИ з о ҳ. Мазкур оятларда ўзларининг уй-жой ва мол-мулкларини тарк этиб Пайғамбар алайҳис-салоту вас-салом билан Мадинаи Мунавварага ҳижрат қилиб келган муҳожирларнинг орзу-ниятлари фақат Аллоҳнинг ризолигини исташ ҳамда Аллоҳ ва пайғамбарга ёрдам қилиш бўлганлиги таъкидланди ва ғазотлардан тушадиган ўлжаларнинг бир қисми ўшаларнинг ҳақлари эканлиги уқтирилди. Шунингдек, уларнинг йўлларига уй-жой ва иймон-эътиқод билан пешвоз чиққан ансорлар-ёрдамчилар (улар пайғамбаримизга ва бошқа муҳожирларга ҳар бир ишда кўмак берганлиги учун мана шу номга сазовор бўлганлар), ва уларнинг бағрикенгликлари, ўз манфаатларидан ўзгаларнинг манфаатини устун қўя олишлари таърифланди. Ҳукамолардан Абу Зайднинг ғоят ибратли мана бу сўзи худди ўша ансорлар ҳақида айтилгандек: «Балхлик бир йигит менга: «Ўзларингизнинг зуҳд-тақволарингиз ҳақида гапириб бергин», деган эди, мен айтдим: «Топсак еймиз, топмасак сабр қиламиз». Шунда у деди: «Бизда Балхнинг итлари шундай қилишади, биз эса топмасак сабр қиламиз, топсак ўзимиздан муҳтожроқларга берамиз».\n(10) 10. Улардан кейин (дунёга) келган зотлар айтурлар: «Парвардигоро, Ўзинг бизларни ва бизлардан илгари иймон билан ўтган зотларни мағфират қилгин ва қалбларимизда иймон келтирган зотлар учун бирон ғилли-ғаш қилмаган. Парвардигоро, албатта Сен меҳрибон ва раҳмлидирсан».\n(11) 11. (Эй Муҳаммад алайҳис-салоту вас-салом), мунофиқ кимсалар ўзларининг аҳли китоблардан (яҳудийлардан) бўлган кофир биродарларига: «Қасамки, агар сизлар (Мадинадан) қувиб чиқарилсангизлар, албатта бизлар ҳам сизлар билан бирга чиқиб кетурмиз ва сизлар(га қарши урушиш) тўғрисида ҳеч қачон бирон кимсага итоат этмасмиз. Агар сизларга қарши жанг қилинса, албатта бизлар сизларга ёрдам берурмиз», дейишларини кўрмадингизми? Аллоҳ гувоҳлик берур-ки, улар шак-шубҳасиз, ёлғончидирлар.\n(12) 12. Қасамки, агар (яҳудийлар ўз диёрларидан) қувиб чиқарилсалар (мунофиқлар) улар билан бирга чиқиб кетмаслар, қасамки, агар (яҳудийларга қарши) жанг қилинса, (мунофиқлар) уларга ёрдам ҳам бермаслар ва агар (фаразан) ёрдам берсалар ҳам, албатта яҳудийлар (мўминлар томонидан мағлуб қилинишиб) ортларига қараб қочурлар ва кейин уларга бирон ёрдам берилмас.\n(13) 13. (Эй мўминлар), аниқки, сизлар (мунофиқларнинг) дилларида Аллоҳдан кўра қўрқинчлироқдирсизлар. Бунга сабаб, улар (Аллоҳнинг қудратини) англамайдиган қавм эканликларидир.\n(14) 14. Улар (мунофиқ ва яҳудийлар) бирлашган ҳолларида сизлар билан фақат қалъа-қўрғонли қишлоқлар ичида (беркиниб) ёки деворлар ортидагина жанг қила олурлар, (яъни, ҳеч қачон сизларга қарши очиқ жангга чиқа олмаслар). Улар ўз ўрталарида кучли-қувватлидирлар, (яъни, жанг-жадал бўлмасдан туриб ўзаро куч-қудратли эканликлари ҳақида лоф ураверадилар, аммо жанг пайтида ожиз-қўрқоқдирлар). (Оғизларидаги сўзларидан) уларни бир деб ҳисоблайсиз-у, (аммо) диллари хилма-хилдир. Бунга сабаб, уларнинг ақлсиз қавм эканликларидир.\n(15) 15. (Улар) худди ўзларидан озгина олдин ўтган, ўз қилмишларининг зиёнини тотган кимсаларнинг (яъни, Бадр жангида енгилиб шарманда бўлган мушрикларнинг) ўхшашидирлар. Улар учун (Охиратда ҳам) аламли азоб бордир.\n(16) 16. (Яҳудийларни мўминларга қаршилик қилишга гиж-гижлаётган мунофиқлар) худди шайтоннинг ўхшашидирлар. Эсланг, у инсонга «Кофир бўл», деган эди. Энди қачонки (инсон) кофир бўлгач, (шайтон унга) «Албатта мен сендан безорман. Зеро, мен барча оламлар Парвардигори бўлмиш Аллоҳдан қўрқурман», деди.\n(17) 17. Бас, иккисининг (шайтон ва унинг сўзига кириб, кофир бўлган инсоннинг) оқибати дўзахга кириб, унда мангу қолишлари бўлди. Золим кимсаларнинг жазоси шудир!\n(18) 18. Эй мўминлар, Аллоҳдан қўрқинглар ва (ҳар бир) жон эрта (Қиёмат Куни) учун нимани (яъни, қандай эзгу амални) тақдим этганига қарасин! Аллоҳдан қўрқинглар! Албатта Аллоҳ қилаётган амалларингиздан хабардордир.\n(19) 19. Сизлар Аллоҳни унутиб қўйган (яъни, У зотнинг амр-фармонларига итоат этмаган), бас, (шундан кейин Аллоҳ) уларга ўзларини ҳам унуттириб қўйган (яъни, ўзларига Охиратда фойда берадиган амаллар қилишдан юз ўгиртириб қўйган) кимсалар каби бўлмангиз! Ана ўшалар фосиқ-итоатсиз кимсалардир!\n(20) 20. Дўзах эгалари билан жаннат эгалари баробар бўлмас. Жаннат эгалари (бахт-саодатга) эришгувчи зотлардир.\n(21) 21. Агар Биз ушбу Қуръонни бирон тоғга нозил қилганимизда, албатта сиз у (тоғ)ни Аллоҳнинг қўрқувидан эгилиб ёрилиб кетган ҳолида кўрган бўлур эдингиз. (Лекин айрим инсонларнинг диллари тоғнинг тошидан ҳам қаттиқроқ бўлгани сабабли уларга Қуръон оятлари ҳам таъсир қилмас). Биз бу мисолларни одамлар учун, шояд улар тафаккур қилсалар, деб келтирмоқдамиз.\n(22) 22. У — Аллоҳ, шундай Зотдирки, ҳеч қандай илоҳ йўқ, фақат Унинг Ўзи бордир. (У) ғайб ва шаҳодатни (яъни, яширин ва ошкора нарсаларни) билгувчидир. У меҳрибон ва раҳмлидир.\n(23) 23. У — Аллоҳ, шундай Зотдирки, ҳеч қандай илоҳ йўқ, фақат Унинг Ўзи бордир. У (ёлғиз) подшоҳдир, (барча айб-нуқсондан) покдир-саломатдир, (Ўзи хоҳлаган бандаларини дунё бало-офатлари ва Охират азобидан) омон қилгувчидир, (бандаларнинг амалларини) кўриб-кузатиб тургувчидир, қудрат Соҳибидир, бўйсундиргувчидир, (танҳо) кибр Эгасидир. Аллоҳ уларнинг (мушрикларнинг) ширкларидан покдир.\n(24) 24. У — Аллоҳ яратгувчидир, (йўқдан) бор қилгувчидир, (барча нарсага) сурат-шакл бергувчидир. Унинг гўзал исмлари бордир. Осмонлар ва Ердаги бор нарса Унга тасбеҳ айтур. У қудрат ва ҳикмат Соҳибидир.


АҚШ президенти Толибон етакчиси ўлдирилганини тасдиқлади\nАҚШ Президенти Барак Обама Афғонистондаги Толибон ҳаракати етакчиси Мулла Ахьар Мансур ўлдирилганини тасдиқлади ва бу ҳодисани Афғонистонда тинчлик ўрнатиш уринишлари учун “муҳим марра”, дея олқаишлади.\n“Америка ва коалиция кучларига қарши ҳужумларни амалга ошириб келган, Афғонистон халқига қарши уруш эълон қилган, ҳамда Ал-Қойда каби эксремист гуруҳлар билан бир сафда бўлган ташкилот етакчисини йўқ қилдик”, дея баён қилди Обама 23 май куни.\nАфғонистон расмийлари Мансур 21 май куни Покистоннинг афғон чегарасига туташ Балужистон вилоятида ўлдирилганини билдирди. Покистон Ташқи ишлар вазирлиги пилотсиз учоқлар ёрдамида амалга оширилган ҳужум мамлакат суверенитетини бузишини айтиб, уни қоралади. Қўшма Штатлар ҳужумни амалга оширишдан аввал Исломободни огоҳлантирмаганини танқид қилди вазирлик.\nМансур 2015 йилнинг июлида Толибон етакчиси этиб сайланган эди. Ундан бир неча кун аввалроқ Афғонистон ҳукумати Толибон етакчиси Мулла Муҳаммад Умар икки йил олдин Покистоннинг Карачи шаҳрида ўлганини эълон қилган эди.


Миржалол Қосимов терма жамоада қолади - www.Voydod.net\nМиржалол Қосимов терма жамоада қолади\nЎзбекистон Футбол Федерацияси Президенти Мираброр Усмонов мамлакат футзал, ўсмирлар, U-19 ва U-20 ёшлар ҳамдамиллий терма жамоа мураббийларини тасдиқлади.\nЎзбекистон миллий терма жамоаси бош мураббийиМиржалол Қосимов билан амалдаги шартнома узайтирилди. Мутахассис 2014 йил давомида миллий термажамоани Австралияда бўлиб ўтадиган Осиё Кубоги-2015 финал босқичи учрашувларига тайёрлайди.\nБунданташқари, турли ёш тоифасидаги терма жамоалар мураббийлари ҳам тасдиқланди. Жумладан, 1998 йилда туғилганфутболчилардан иборат Ўзбекистон ўсмирлар терма жамоаси бош мураббийи Темур Олимхўжаев ва 1995 йилдатуғилган футболчилардан иборат Ўзбекистон ёшлар терма жамоаси бош мураббийи Алексей Евстафеев ўз ишинидавом эттиради.\nҲар иккала мутахассис 2013 йил кузида бўлиб ўтган саралаш баҳсларида муваффақиятлииштирок этиб, 2014 йилги Осиё чемпионатлари финал босқич йўлланмасини қўлга киритган. Олимхўжаев ўзшогирдларини Таиландда бўлиб ўтадиган ўсмирлар ўртасидаги қитъа биринчилигига тайёрласа, ЕвстафеевМьянмада ташкил этиладиган ёшлар ўртасидаги Осиё чемпионати финал босқичига тайёргарлик кўради.\n2014 йилнинг январь ойида Уммонда ташкил этиладиган U-22 Осиё чемпионатида 1993 йилда туғилган футболчиларданиборат ва бош мураббий Шуҳрат Мақсудов қўл остидаги Ўзбекистон ёшлар терма жамоаси йўл олади. Шунингдек, 2014йил Вьетнамда бўлиб ўтадиган футзал бўйича Осиё чемпионати баҳсларига Ўзбекистон футзал терма жамоасиниБаҳодир Аҳмедов тайёрлайди.


Қориндаги оғирликдан халос этувчи озиқ-овқат маҳсулотлари » Ўзбекистон янгиликлари – Zamin.uz\n10 февраль 2017, 11:11\nИнсон организми жуда мураккаб тузилишга эга. Овқат ҳазм қилиш органлари тизими фаолияти тўғрисида-ку айтиб ўтирмаса ҳам бўлади: ҳатто тўғри овқатлангандан кейин ҳам кўпинча қоринда оғирлик сезилади, деб ёзади Дарё нашри.\nБиз сизга қоринда ёқимсиз оғирлик сезилган ҳолатларда ёрдам берувчи озиқ-овқат маҳсулотлари рўйхатини ҳавола қиламиз.\nЙогуртлар ичаклар фаолиятига ижобий таъсир кўрсатувчи ва қорин дамлашининг олдини олувчи фойдали бактерияларга жуда бой. Бундан ташқари улар ҳазм қилишга ва модда алмашинувини тезлаштиришга ёрдам беради.\nУй шароитида қорин дам бўлишидан тез қутулишнинг энг оддий усули — бир пиёла қатиқ ичиш. У қорин дам бўлишига сабаб бўлувчи зарарли бактериялар кўпайишининг олдини олади.\nБанан таркибидаги калий моддаси қорин дамлашини йўқотади ва ундаги оғирликдан халос этади.\nБундан ташқари, бананларнинг эти организмда етишмаган дағал толалар ўрнини тўлдиришга ёрдам беради.\nСоғлиқ учун бениҳоя фойдали ҳисобланувчи занжабил бактерияга қарши курашиш хусусиятига эга бўлгани учун ичаклардаги яллиғланишнинг олдини олишга ёрдам беради. Занжабил илдизи таркибидаги ҳазм қилувчи ферментлар оқсилларни фаол парчалайди, метаболизмни тезлаштиради ва дамлаш муаммосини бартараф қилади.\nҲазм қилиш фаолиятини яхшилаш учун эрталаб лимон шарбати солинган илиқ сув ичиш тавсия қилинади. Лимон шарбати дамлашни келтириб чиқарувчи ҳайвон ва сут оқсилларини фаол равишда парчалаш хусусиятига эга.\nЯнгиликлар » Ҳаёт тарзи » Қориндаги оғирликдан халос этувчи озиқ-овқат маҳсулотлари


Бош прокуратура О.Сатторий иши бўйича расмий баёнот берди - xabar.uz\nБош прокуратура О.Сатторий иши бўйича расмий...\n11.02.2021 13:11 0 2962\nСурхондарё вилояти ИИБ ҳузуридаги Тергов бошқармаси томониданО.Сатторийга нисбатан қўзғатилган жиноят иши юзасидан тергов ҳаракатлари олиб борилмоқда.\nТергов давомида суднинг ажрими билан О.Сатторийга нисбатан «қамоққа олиш» тарзидаги эҳтиёт чораси қўлланилган.\nБош прокуратура ҳолат бўйича расмий баёнот берди.\n«Бугунги кунда тергов органига 7 та ҳолат бўйича О.Сатторийнинг хатти-ҳаракатлари устидан мурожаатлар келиб тушган бўлиб, ҳозирда ушбу ҳолатларга тергов йўли билан ойдинлик киритилмоқда.\nТергов устидан Бош прокуратура томонидан назорат ўрнатилган», дейилади баёнотда.\nСурхондарё блогер Отабек Сатторий


ИнтерФУТБОЛ :: Нодир ЭЛИБОЕВ: «Мендез бошлаган йўлдан оғишмаслигимиз керак»\nНодир ЭЛИБОЕВ: «Мендез бошлаган йўлдан оғишмаслигимиз керак»\nФутзал бўйича Ўзбекистон терма жамоаси Таиландда ўтказилган халқаро турнирда иштирок этиб қайтди. «Thailand Five» деб номланган мусобақада биз ва мезбонлардан ташқари Англия ҳамда Малайзия термалари ҳам иштирок этди. Таққослаш учун, инглизлар жамоаси ҳар қанча жарангли эшитилганига қарамай, жаҳон футзал рейтингида 49-ўринни эгаллаб турибди. Ўзбекистон 28, Малайзия 58, Таиланд эса 18-поғонадан жой олган. Баҳодир Аҳмедов шогирдлари биттадан ғалаба, дуранг ва мағлубият билан 4 очко жамғарган ҳолда «Thailand Five» турнирида иккинчи ўринни эгаллашди. Малайзия мағлуб (5:0) этилди. Англия билан дуранг (1:1) ўйнадик. Таиландга йирик 3:6 ҳисобида ютқазиб қўйдик. Биз мусобақа якунида футзал жамоамиз катта мураббийи Нодир Элибоевдан интервью олдик.\n- Нодир, ушбу мусобақа ва унинг савияси ҳақида нима дея оласиз? Таассуротлар қандай бўлди?\n- Таиландда футзалга берилаётган эътиборнинг амалий ифодасини айнан мана шу турнирда кўриш мумкин. Мусобақа жуда юқори савияда ўтказилди. Ташкилотчилик аъло даражада бўлди.\n- Ҳозирда Таиланд термасига устозлик қилаётган Хосе Мария Мендезга раҳмат айтиш керак. Испаниялик мутахассиснинг тавсияси билан бизни турнирга таклиф этишган. Пулпис (футзалчиларимиз Мендезни шу ном билан чақиришарди) билан гаплашдингизми?\n- Албатта. Биз футзалимизнинг бугунги куни ҳақида суҳбатлашдик. Деярли ҳар куни кўришиб, гаплашдик. Рақиб жамоа мураббийи сифатида ишлаётган бўлса-да, маслаҳатларини аямади. Кейин ўзининг Таиланддаги фаолияти ҳақида гапириб берди. У ўта тажрибали, ўзи ишининг ҳақиқий устаси.\n- Европа жамоалари билан камдан-кам ўйнаймиз. Шу маънода, Англия термаси қандай таассурот қолдирди?\n- Аслида, ўртоқлик ва расмий ўйинларда Европа жамоалари билан куч синашиб турамиз. Тўғри, сўнгги пайтларда термамиз иштирокидаги учрашувлар бироз камайгандек кўриняпти. Англия рейтингда биздан пастроқда жойлашган бўлсада, бу жамоага кучсиз рақиб сифатида қараш керак эмас. Шахсан менда инглизлар илиқ таассурот қолдиришди. Жисмоний тайёргарлиги яхши, футзалчилари индивидуал жиҳатдан кучли экан.\n- Ўйин услуби Осиё жамоалариникидан фарқ қиладими?\n- Албатта. Асосан жисмоний томондан тафовут бор. Катта футболда ҳам худди шундай-ку! Малайзия термаси футзалчиларининг жисмоний ҳолати яхши бўлмагани учун ҳам йирик ҳисобларда ютқазишди.\n- Англия билан дуранг адолатли ҳисоб бўлдими?\n- Йўқ. Биз улардан устунроқ эдик. Афсуски, ўйин давомида юзага келтирилган хавфли вазиятларни голга айлантира олмадик. Акс ҳолда, йирик ҳисобда ғалаба қозонишимиз ҳам мумкин эди.\n- Таиландга йирик ҳисобда ютқаздик. Олтита гол ўтказиб юбордик. Бу ўйин ҳақида нима дея оласиз?\n- Мезбонлар бизнинг хатолардан максимал даражада фойдаланишди. Биз эса худди Англия билан ўйинда бўлгани каби, вазиятларни кўкка совурдик. Баҳснинг бошидаги хатоларимиз панд берди. Қолган дақиқаларда ҳисобни тенглаштиришга уриндик, лекин уддасидан чиқолмадик.\n- Таиланд термаси Мендез мураббийлигида аввалгидан кучайганми? Жамоанинг ўйинида ўзгариш борми?\n- Албатта, ўсган. Аслида, бу мусобақада Таиланд термасининг 4-5 нафар етакчи футзалчилари иштирок этишмади. Пульпис асосий эътиборни ёшларга қаратибди.\n- Авваллари Эрон асосий рақибимиз бўларди. Ҳозир Таиланд, Япония, Вьетнам каби термалар ҳам биздан устунликка эришяпти. Бу нима билан боғлиқ? Ўсишдан тўхтаб қолдикми? Футзалимизга эътибор камайганми?\n- Ҳозир ҳамма термалар яхши савияда. Кучли мутахассисларни таклиф этиб, шу орқали ўсишга эришяпти. Менимча, бошқа жамоаларнинг бизга етиб олиши ва айримларининг ўзиб кетишига асосий сабаб шу бўлса керак. Ўз ўрнида, биз ҳам ривожланишдан тўхтаганимиз йўқ. Агар Хосе Мария Мендез бошлаб берган йўлдан оғишмасдан ишласак, қитъа футзалидаги ўрнимизни сақлаб қоламиз.\n- Испаниялик мутахассиснинг Ўзбекистонга қайтиш истаги йўқмикан?\n- Бу мавзуда гаплашмадик. Қолаверса, ҳозир унинг Таиланд футбол федерацияси билан амалдаги шартномаси бор.\n- Ўзбекистон термасидаги авлодлар алмашинуви даври қандай кетяпти? Ёшлар жамоа ўйинига мослашишяптими?\n- Бу жараён жуда яхши кетяпти, десам ҳам бўлади. Негаки, бу ишни анча олдин бошлагандик.\n- Миллий чемпионатимиз савияси бироз пасайгандек...\n- Дарҳақиқат, ички чемпионатимиздаги пасайиш термамизга ҳам салбий таъсир ўтказади. Рақобат бор жойда ўсиш бўлади. Буни ўзингиз ҳам яхши биласиз.\n- Чемпионатимизнинг «уй-сафар» тизимида ўтказилаётгани яхши бўлдими? Ёки аввалгидек - ҳамма жамоалар бир жойда ўйнаса маъқулми?\n- Ҳозиргиси яхши. Аввалги формат терма мураббийлари учун яхши эди. Чунки ҳамма клублар иштирокидаги ўйинларни томоша қилиш имкониятига эга бўлардилар.\n- Клубларнинг уй учрашувларини ўтказувчи заллар талабга жавоб берадими?\n- Афсуски, йўқ!


«Қийнашга ҳақимиз бор!» - 25 Февраля 2009 - Ҳимоячи\nЯкшанба, 26.09.2021, 12:49\nГлавная » 2009 » Феврал » 25 » «Қийнашга ҳақимиз бор!»\nТерговчилар учун ҳуқуқий таълим, криминалистика ва бошқа фанларни ўрганиш Ўзбекистонда аллақачон талаб қилинмайди.\nЖиноятни суриштириш, жиноятчиларни қидириш, далил ва исботлар йиғиш – терговчилар ишидаги ҳаммага маълум бу услублар ўрнини – қийноқларга солиш эгаллади.\nМутлақо ёлғиз ва ожиз ҳолатга туширилган одамга турли қийноқ қуроллари билан чидаб бўлмас азоб бериш – бу ҳолат тобора Ўзбекистонда «жиноятларни очиш»нинг ягона услубига айланиб бормоқда.\nИнсон токи «фош бўлмас» экан, ўзига қарши кўргазма бермас экан, қийноқларга сол, ва жиноят очилади. Айнан, ўтган йилнинг охирида Тошкентда зўровонлик ҳужуми «фош этилди», бунга кўра 21 ёшли Ҳикматжон Асетов саккиз йилга озодликдан маҳрум этилди.\nХикматжон Асетов Тошкентга 2007 йили Қорақалпоғистоннинг Элликқалъа туманидан олий ўқув юртига кириш учун келади. Бироқ у олийгоҳга кира олмайди ва пойтахтда бўёқчилик қилиб кун кўра бошлайди.\n2008 йилнинг 10 ноябрида ёш бир йигитга зўровонлик ҳужуми қилишда, унинг тилла зираги ва мобил телефонини олишда айбланиб ҳибсга олинади. Хикматжон милиция ходимлари томонидан Тошкентнинг Чилонзор тумани милиция бўлимига олиб келинади ва вақтинчалик сақлаш изоляторига қамаб қўйилади.\nЁш йигитнинг сўзларига кўра, келаси куни тергов бошланади: уч нафар оператив ходим унинг қўддарини орқага қилиб кишанлашади, ва юзига противогаз кийгизишади. Хикматжоннинг суда кейинчалик айтишича, улар бу вақтда, зўровонлик ҳужумини қилганига иқрор бўлишини талаб қилиб унинг қорнига уришган.\nТерговчилар Хикматжонга, айбни бўйнига олмагунига қадар бу қийноқлар давом этишини билдиришади.\nТиббий эксперт Асетовни фақат 19 ноябр куни, баданидаги калтак излари йўқолганидан кейин текширади. Бу кунлар давомида унинг ёнига адвокатлар қўйилмайди. Фақат онаси, Ўғилжон Камолова дастлабки кунларда кўришга муваффақ бўлган, у бўғиш ва қийноқлардан қизариб, шишиб кетган эди. У қорнидаги қаттиқ оғриқдан шикоят қиларди.\n2008 йилнинг ноябри охирида у Чилонзор туман милиция бўлимига ўғлини қийнашаётгапни ҳақида шикоят билан мурожаат қилади. Ва милиция бошлиғи ўринбосаридан ҳайратланарли эътирофни олади, у онага, ўғлининг айбсизлигига ишонишини, бироқ ишни ортга қайтаролмаслигини айтади!\n«Агар биз ҳозир уни қўйиб юборсак, уни қўлга олган милиция ходимларини жазолашга тўғри келади. Яхшиси у 5-6 йил турмада бўлсин. У ҳали ёш, ҳеч бир қўрқинчли нарса содир бўлмайди», – дея билдиради онага милиция бошлиғи ўринбосари.\n«Бизнинг қўлимизга тушган барча судланувчиларни қийноққа солишга ҳақимиз бор, қонун эса фақат қоғоздаги нарса», – бу Чилонзор туман тергов бошармаси бошлиғининг Ўғилжон Камоловага билдирган янада ҳайратланарли иқрори эди.\nБироқ аёл Тошкентда Бош прокурор қабулига киришга қарор қилади, бироқ уни қабулхона эшиги олдидан шунчаки сўкиб ҳайдаб солишади.\n24 декабрда Тошкент Чилонзор тумани судида бошланган маҳкама бир неча кун илгари 8 йилга озодликдан маҳрум қилган, адвокатларнинг маълумотига кўра у, амнистия қўллаш орқали 2-3 йилга камайиши мумкин.\nСуда судланувчининг икки нафари Ҳикматдоннинг терговчилар томонидан калтакланганлигини тергов қилишни сўради. Бироқ, одатдагидек, на судья, на прокурор адвокатларнинг илтимосини парвойигаям келтиргани йўқ.\nПросмотров: 695 | Добавил: himoyachi | Рейтинг: 0.0/0


26 апрель, 2017, 13:30\n1984 йилда Испаниянинг Фуэнтеальбилья қишлоғида олтита ўғил дунёга келди.Ҳозирда улардан бири автомеханик, бири мотоцикллар тузатади, бошқаси эса водопроводчи. Хушчақчақлиги билан улар орасида ажралиб турган Андрес эса ўн икки ёшидаёқ Барселонага кўч-кўронини кўтариб келди. Ла Масияга таклифнома қоғози келганда Иньеста боришдан бош тортди. Ота-онасига қуруққина қилиб бормаслигини айтди. Шунда отаси бундай имкониятдан воз кечиш катта хато эканлигини тушунтирди. “Мен кетишни асло истамасдим, аммо отам бир нарсага астойдил ундаяптими, демак, шу ишни қилиш шарт эканлигини ҳис этардим”, деб эслайди Иньеста.\nАндрес дастлаб Барселонага онаси, отаси, бобоси билан келганди. Улар Андресни қўллаб-қувватлаш мақсадида шундай қилишган эди. Уни академияга жойлаб, ортга қайтишди. Барселонадаги биринчи тунни ҳаётидаги энг даҳшатли кеча, деб эслайди у. Отаси ҳам ундан кам азият чекмаганди. Ўғлининг ёш бўлишига қарамай энди тўлақонли мустақил бўлишини ўйлаб, ҳаяжонга тушарди.\n“Дастлабки ойларда оиламдан узоқда жуда ҳам қийналдим. Кечалари йиғлаб чиққанман ҳатто. Бироқ кейинчалик елкамда катта маъсулият турганини, оилам ишончини оқлашим кераклигини англадим. Футболни танлаган экансан, охиригача боришинг шарт, дея ўзимга далда берардим”.\n2000 йилларда Испания интернет тармоқларида ҳамма Иньеста болалалигиданоқ “Реал”ни яхши кўрган, шунинг учун Барселонага боришни истамаган, дея бонгурарди. Буларнинг барчаси нотўғри эди.\nИньестанинг Ла Масиядаги фаолияти шиддат билан ўсиб борарди. Ўн олти ёшидаёқ у асосий таркибга қўшилди. У шунчалик яхши ўйнардики, Хосеп Гвардиола Хавига таъкидларди:”Сен менинг ўрнимни эгаллайсан, Андрес эса ҳамманинг ўрнини эгаллаб олади”.\nҲақиқатдан ҳам шундай бўлиб чиқди...\nАльбасетенинг биринчи рақамли одами\nИньестани Альбасете провинциясининг (sports.uz таҳр.) испан маданиятидаги бош вакили дея эътироф этишади.\nМуваффақиятли ўйинларининг биридан сўнг Андрес камерага қараб: “Олға, Барселона! Олға, Каталония! Олға, Фуентеальбилья!” деб хитоб қилган, ва шундан сўнг минглаб одамлар бу митти қишлоғига қизиқиб қолишган эди. Қишлогида “Барселона” ёзуви туширилган футболкали меҳмонлар пайдо бўла бошлади.\nБир неча йил аввал бу ерда Чемпионат-2010 да ҳал қилувчи голни киритган, умуман Фуентеальбильяда туғилган энг машҳур шахс сифатида Иньестанинг ҳайкали ўрнатилди. Қирқ йил муқаддам бобоси очган бар Андреснинг ғалабаларини ўз бағрида жамлаган музейга айлантирилди. 2008 йилда Андрес маҳаллий мактаблардан бирига ўқувчилар учун роял совға қилганида бутун Альбасете аҳолисининг меҳрини қозонган эди.\nКўпчиликка маълум эмас, аммо Иньеста “Альбасете” клубининг акционери ҳамдир. 2011 йилда у клуб акцияларини сотиб олиш учун 420минг евро сарфлади, 2013 йили эса клуб қарзларини тўлаш учун 200 минг евро ажратди. Агар у бўлманганида “Альбасете” ўз фаолиятини тугатишига тўғри келган бўларди.\n“Каталонияда 20 йилдан бери яшайман, оилам ҳам шу ерда. Фуэнтеальбильяда туғилган бўлсам ҳам ўзимни ҳам испан, ҳам каталониялик деб ҳисоблайман”, дейди Андрес.\n“Альбасете” акцияларини сотиб олишдан аввал, 2010 йилда туғилган провинциясидаги La Bodega вино ишлаб чиқариш корхонасига пул тиккан эди. Уни ҳозир отаси Хосе Антонио юргизиб келмоқда. Корхона йилига тахминан 700 минг шиша оқ, қизил, пушти, шампан виноларини ишлаб чиқаради.\nКорхона ходимларининг таъкидлашича, бу ердаги қулай иқлим шароити, тупроқнинг юқори унумдорлиги, ёғимгарчиликнинг камлигию қуёш нурларининг сероблиги вино ишлаб чиқаришда қўл келади.\n“Одамларнинг турли гапларига қарамай, бизда улкан саноат заводи йўқ. Бу шунчаки оилавий хобби, холос”, дейди вино тарқатиш бўйича масъул Карлос Ферандес.\nИньестанинг машҳурлигига қарамай, вино саноати фойда келтираётгани йўқ. Андреснинг ўзи бу оилавий бизнесдан ҳар қандай ҳолатда ҳам воз кечмоқчи эмас, у буни оила анъаналари билан боғлайди: “Ўзим туғилиб ўсган, оилам бунёд бўлган заминда вино хоббиси билан шуғулланиш менга завқ бағишлайди. Бу туйғуни ҳеч нарса билан қиёслаб бўлмайди”.


admin | 15-06-2019 | 5929\nБолтабой бозорга олиб борган сигирини 5 000 000 сўмга сотди-да, рўзғорга у-бу нарса харид қилиб уйига келди. Сигирнинг яхшигина баҳога кетганидан Болтабойнинг хотини ҳам роса хурсанд бўлди.\nХуллас, миллионларга эга бўлган Болтабой пулни сандиққа жойлаб, хотини ва кичкинтойини олиб, укасиникига тўйга жўнади. Тўйдан қайтгач, сандиқни очиб қараса, пул жойида йўқ эди.\nЭр-хотин ўйлай-ўйлай бир қарорга келишолмагач, профилактика инспекторига хабар қилишди. Орадан ҳеч қанча вақт ўтмай тезкор гуруҳ ходимлари етиб келишди. Шу пайтгача бировга ёмонлик қилмаган Болтабой ҳамда унинг беозоргина хотини ҳеч кимдан гумонланмаслигини айтишди.\nДеразадан тушиб, пулни олиб кетган ўғри ниҳоятда пухта режа асосида иш кўрган эди. Ўғирлик содир этилган хонадонда на бармоқ излари қолган, на бир далилий ашё. Хўш, ўғри ким? Бу савол тезкор гуруҳ ходимларини жиддий ўйлантирарди. Гуруҳ бошлиғи вақт алламаҳал бўлса-да, ходимларга топшириқ бера бошлади. Шу пайт тўсатдан эшакнинг ҳанграган овози эшитилди. Болтабой бир сапчиб тушди-да, ташқарига отилди. Унинг безовталанганидан ҳайрон бўлган профилактика инспектори ҳам Болтабойга эргашди. Қарашса, уй олдидаги симёғочда эшак боғланиб турарди. Ҳеч нимага тушунмаган профилактика инспектори Болтабойдан сўради:\n-Нима гап ўзи? Нега бунчалик безовталанаяпсиз?\n-Кўчамизда яшовчиларнинг биронтасида ҳам эшак йўқ эди,- ҳайрон бўлди Болтабой.- Ярим кечаси бу эшакнинг қаердан келиб қолганига тушунмай турибман.\nБу гапни эшитган тезкор гуруҳ бошлиғи бироз ўйланиб турди-да, эшакни ечиб юборишни буюрди. Жонивор кўча бўйлаб катта йўлга чиқди-да, тўғри қўшни қишлоқда яшовчи Эшмат олғирнинг уйига бориб, ҳанграб юборди. Эшагининг овозини эшитган Эшмат суюнганидан ташқарига югурди. Ҳовлида эса уни ички ишлар ходимлари кутиб туришарди.\nЧорасиз қолган Эшмат олғир Болтабойнинг сигирини сотиб олганлигини, кечқурун эса уларнинг уйида йўқлигидан фойдаланиб, сандиқдаги пулни ўғирлаганини тан олди. У хонадонни тарк этаётганида уй эгалари келиб қолишади. Эшмат олғир эса қўлга тушиб қолмаслик учун эшагини ҳам ташлаб кетишга мажбур бўлган экан.\n“Постда” газетаси мухбири


14:31 20.10.2019 (Янгиланган 15:04 20.10.2019)\nТОШКЕНТ, 20 окт – Sputnik. Бугунги кунда Ўзбекистонда турли мавзуларда ижод қиладиган блогерлар, телеграм каналлар жуда кўпайган. Аксарият блогерлар кундалик янгиликларни ўз фикр ва қарашлари билан “бойитган ҳолда”, ёритиб боради.\nИталиялик блогер Хоразмча нон тайёрлаш сирларини ўрганди\n“Қўшни маҳалла” телеграм канали 4-17 октябрь кунлари Ўзбекистонда энг кўп ўқилган блогерлар рейтинги тузган. Рейтингга ўзбекистоннинг энг оммавий 22та блогери кирган.\nБиринчи ўринда – абитуриентлар учун керакли маълумотларни биринчи бўлиб тарқатувчи, президент билан сэлфи тушган, ҳуқуқшунос блогер - Хушнудбек. Унинг каналига 169 мингдан ортиқ киши аъзо бўлган.\nИккинчи ўринда ўзини “ҳазилкаш блогер” деб эълон қилган Troll.uz – 51 минг киши. Учинчи ўринда чизма карикатуралар чоп этувчи ҳажвий блогер Rais buva – 48 минг обуначи.\nРейтингдан ўрин олган барча блогерлар рўйхати билан батафсил қуйида танишишингиз мумкин.\nРейтинг блогеров Узбекистана\nWikipedia маълумотига кўра, оммавий блогерлар энг кўп мамлакатлар рўйхатида 1 ўринда Россия тураркан. Бу ерда 70 та блогер Wikipediaга тушган. Иккинчи ўринда АҚШ – 56 та машҳур блогер. 3 ўринда Украина – 18 та блогер. 4 ўринда – Буюк Британия – 13та блогер ва ҳо казо. Wikipedia ўзбек тилини тушунганида, эҳтимол Ўзбекистон ҳам ушбу рўйхатнинг юқори қаторларидан ўрин олган бўларди.


18:02 / 11.02.2019 11827\n- Албатта, рақибни ҳар доим ҳурмат қилиш керак. Осиё Кубогида кўрдик. Ҳамма футбол ўйнашни ўрганиб олган. Осон бўлмайди. Принципим шундай: ўйиндан ўйинга сакрамайман. Ҳаммаси бир бошдан бўлади. Шундай экан, ҳозир бу ҳақида гапиришга бироз эрта.\n«Бунёдкор» сафарда ОКМКни мағлуб этган ўйиндан олинган фотосуратлар\nВадим Абрамов: «Футболчиларим маош олишни бошлашса, бундан ҳам яхшироқ ўйнашади»\nАбрамов Қосимовдан устун келди. «Бунёдкор» ОКМКни енгиб, 3-ўринга кўтарилди


Ёзги трансфер мавсумидаги жарангдор харидлар (Penalti.uz блоги)\nБу трансферлар ойнаси хотирамизда ёмон таассуротлар билан қолди. Молиявий қийинчиликлар жамоаларнинг режалари ўзгаришига олиб келди, баъзи клублар эса умуман таркибини кучайтира олмади. Шундай бўлса-да, трансфер ойнасида яхши харидлар ҳам бўлди. Бугун шундай харидлар ўнлиги билан танишамиз.\n10. Рубен Диаш “Манчестер Сити”га\n“Бенфика” ўз юлдузларини сотишни билади, ушбу трансфер ойнасида ҳам жамоа Рубен Диаш ҳисобига ўз ғазнасига 68 млн евро киритиб қўйди. Футболчи “Ман Сити”га ўтди.\nКатта пулга олинганига қарамасдан Диаш жамоа кутган трансфер эмасди. Пеп Гвардиола Калиду Кулибалини олиб келиш тарафдори эди. Афсуски, “Наполи” билан низолар ва Жоржиньо трансфери борасидаги тушунмовчиликлар туфайли Кулибалини сотиб олиш имкони бўлмади. Диаш эса унинг ўрнига харид қилинди.\n9. Гарет Бэйл “Тоттенхэм”га\nБэйлни қанчалик танқид қилманг, у барибир дунёдаги энг яхши футболчилардан бири бўлиб қолаверади. 2013 йилда уэлслик футболчи “Реал”га ўтган эди. Янги жамоасида кўплаб жароҳатлар олган бўлса-да, барибир энг яхшилар қаторида эди.\n2020 йилда эса у жамоадаги ўрнини йўқотди. Зидан уни таркибга қўшмаслигини тушуниб етгач, Гарет бошқа клубга ўтиш вариантларини кўриб чиқди. Ўтган мавсумда Хитойга кетиб қолишига оз қолган Бэйл “Тоттенхэм”га қайтишга қарор қилди. Бу қарор иккала жамоа учун ҳам фойдали бўлди.\n8. Донни ван де Бек “Манчестер Юнайтед”га\nВан де Бек – “МЮ” мухлислари орзу қилган трансфер эмасди. У “Аякс”да порлади ва ҳозирда “Қизил иблислар”нинг шаънини ҳимоя қилади.\nВан де Бек “Аякс”нинг энг иқтидорли футболчилардан бири эди. “Манчестер”га ҳозирда айнан шундай футболчи етишмаётганди, ундан ташқари ҳозирги вазиятда 40 млн га бундай футболчини қўлга киритиш ажойиб трансфер ҳисобланади.\n7. Кай Хаверц/ Тимо Вернер “Челси”га\n“РБ Лейпсиг” Тимо Вернерни 2016 йил 10 млн еврога сотиб олган эди. Охирги йилларда футболчини бир нечта гранд жамоалар харид қилиш ниятида эди, “Челси” бу трансферни амалга оширди.\nЛондонликлар Алваро Моратани сотиб юбориб, унинг пулига Вернерни харид қилишди. Хаверц эса “Челси”ни кучайтира оладиган футболчи. Ҳозирги кунда энг яхши ёш ва иқтидорли футболчилардан бири ҳисобланади.\n6. Серхио Регилон “Тоттенхэм”га\n“Севилья”дан ижара муддати тугаб қайтиб келган Регилонга Зидан ишонч билдирмади. Натижада футболчи “Тоттенхэм” сафига ўтиб кетишга мажбур бўлди. Асосийси, у Моуриньо услубига мос келади. “Шпорлар” 30 млн га ажойиб футболчини харид қилишди. “Реал” футболчини 45 млн евро эвазига қайтариб олиш ҳуқуқига эга.\n“МЮ” ҳам Регилонни сотиб олмоқчи эди, аммо улар Жейдон Санчони харид қилиш учун бошқа трансферларга эътиборини камроқ қаратди.


27 | Yanvar | 2021 | O'zbekko'mir|Узбекуголь|Uzbekcoal\n“Ўзбеккўмир” АЖ “Шахта усулида кўмир қазиб олиш” филиали меҳнат жамоаси 2020 йилда халқ хўжалиги учун режадаги 54 минг тонна ўрнига 63,9 минг тонна “қора олтин”етказиб берди. Умуман, Ангрен шахтёрлари кўмир қазиб олиш йиллик режа-топшириқларни ҳамиша ортиғи билан адо этишга одатланишган. Бунга қандай эришилмоқда?\n− Бунинг заминида меҳнат, меҳнат бўлганида ҳам фидокорона меҳнат, касбга муҳаббат ётади, − дейди филиал бошлиғи Жаҳонгир Муталипов. − Кончиларимизга раҳмат, улар барча ички имкониятлорни ишга солишмоқда.\nШахтада кўп ишлар қўл кучи ва унча катта бўлмаган машина механизмларда бажарилади. Мавжуд техникалар, тўғриси, анча эскирган. Шунга қарамай уларни таъмирлаб, бутлаб самарали фойдаланиш йўлга қўйилган. Шу асно, усталаримдан чиқаётган кутилмаган фойдали ихтиролар, ғоялар яхши иш бераяпти. Хуллас, жамоамизда ҳақиқий шахтёрлар меҳнат қилади. Улар ўз билими ва тажрибаси, фидойилиги билан бундан саксон йиллар аввал ишга туширилган конимизда ишлаб кетган кончи оталаримизнинг ўлмас анъаналарини изчил давом эттиришмоқда.\nКонимизда тўрт асосий кўрсаткичимиз бор: проходка, кўмир қазиб олиш, маҳсулот етказиб бериш ва таъмир. Азамат шахтёрларимизнинг сидқидил меҳнати туфайли ушбу кўрсаткичларнинг барчаси ортиғи билан бажарилди. Айни пайтда “Ўзбеккўмир” АЖ раҳбариятига ҳам жамоамиз номидан миннатдорлик билдирмоқчиман. Пандемия шароитида жуда қийин бўлди. Фақат биз эмас, барча ишлаб чиқариш корхоналари қийналди. Шунга қарамай, Жамият томонидан зарур эҳтиёт ва бутловчи қисмлар, хусусан мутаҳкамловчи қурилиш материлалари етказиб берилди. Шу билан бирга жамоамиз ҳар томонлама қўллаб-қувватланмоқда. Мана, узоқ вақтдан буён ишламай қолган ишчи ошхонамиз ҳам таъмирлаб ишга туширилмоқда. Бундан қулайликлар шахтёрлар кайфиятини кўтаради.\nЎтган йили футбол жамоамиз тизимдаги корхоналар бўйича ўтказилган мусобақаларда шарафли биринчи ўринни эгаллади. Бу ҳам кончиларимизни руҳлантириб юборди.\n− Ушбу шахта энг тўнғич кўмир конларидан бири, тўғрими?\n− Конимиз Иккинчи жаҳон уруши йилларида, яъни 1942 йилда қуриб ишга туширилган. У пайтларда бир неча кўмир шахталари очилган эди. Бугунги кунда фақат бизнинг шахтамиз фаолиятини давом эттирмоқда ва кўмир етказиб бермоқда.\n− Ўтган 80 йил давомида ушбу кондан йилига 1 млн. тоннагача «қора олтин» қазиб олинган пайтлар бўлган экан. Ҳозир ҳам заҳиралар етарлими?\n− Заҳиралар, тўғриси, тугаяпти. Аммо истиқболли лойиҳалар мавжуд. Айни кунларда Нишбош ҳудудида кўмирни шахта усулида қазиб олиш бўйича лойиҳа устида иш олиб борилмоқда. Ушбу лойиҳа ишлаб чиқаришга татбиқ этилса, йилига ўртача 2,5-4 млн. тонна кўмирни шахта усулида қазиб олиш мумкин бўлади.\n− Кўмир қазиб олишда шахта усулининг афзалликлари нималардан иборат деб ҳисоблайсиз?\n− Кўмирни шахта усулида олиш – сермашаққат, серҳаражат иш. Шахтада, очиқ конларга қараганда ишчи кучи нисбатан кўп талаб этилади. Аммо шунга яраша, қатор афзалликлари бор. Масалан, ер ости конида об-ҳавонинг фарқи йўқ, қишда ҳам ёзда ҳам ҳарорат − бир хил. Очиқ конларда қор ё ёмғир ёғиб қолса, бу ишлаб чиқаришга жиддий таъсир кўрсатади. Бизда ундай эмас.\nШахтада улкан машина-механизмлар йўқ. Бинобарин, атроф-муҳитга ўта зарарли газ чиқарувчи ёнилғи-мойлаш материлларидан деярли фойдаланилмайди. Асосан электр энергияси ишлатилади. Энг асосийси бу ҳам эмас. Энг асосийси, кўмир қазиб олишдан экологияга деярли зарар етмайди. Яъни кўмирни очиқ усулда қазиб олиш жараёнидагидек, катта-катта майдонлар тоғ жинслари билан тўлдириб ташланмайди. Аксинча, керак жойлар қазилади ва нисбатан тоза кўмир олинади. Кейинчалик бу бўшлиқ табиий равишда тўлиб кетади ва табиатга айтарли зарари бўлмайди.\n− Жорий йил режалари ҳақида сўзлаб берсангиз…\n− Конимизда бу йил 54 минг тонна кўмир қазиб олиш режалаштирилган. Суткасига 145 тонна маҳсулот беришимиз керак. Дастлабки ойдаги кўрсаткичлар ёмон эмас – 160-170 тонна. Ўтган 25 кун давомида 4,3 тоннага яқин “қора олтин” қазиб олинди.


hidoyat.uz – “Мовароуннаҳр” нашриётининг сайти - МУКАРРАМ ЗОТ\nИслом дини аёл қадрини улуғлади, шаънини юксакка кўтарди. Жаннат оналар оёғи остида, дея башорат қилди. Аёлни авайлаш, ҳурматини жойига қўйиш савобли амал экани таълимотини берди. Зеро, аёл Аллоҳнинг изни ила башарият давомийлигини таъминловчи, бу қутлуғ бурчни бажариш йўлида барча фидойиликларга тайёр хилқатдир.\nАёл, қанчалик оғир бўлмасин, мўъжаз елкасидаги масъулиятли вазифалардан сира малолланмайди. Ҳатто ўз ғамларини бир четга суриб, бошқалар ташвишини ҳам кўтаришга интилади, тасалли қидирган дилга меҳр ила таскин бера олади. Шундай пайтлар бўладики, ҳар ишда суянчим деб билган эрига тоғдек суянч бўлишни уддалайди. Бунда бизга биргина Хадича онамизнинг (розияллоҳу анҳо) ўрнаклари кифоя.\nИлк ваҳий тушганида Расулуллоҳ (соллаллоҳу алайҳи ва саллам) муборак қалблари титраб уйга келдилар. Чунки у зот Жаброилни (алайҳиссалом) ўз суратида кўрдилар, қалбларида қаттиқ қўрқув пайдо бўлди. "Мени ўраб қўйинглар, мени ўраб қўйинглар", дедилар. Қўрқувлари кўтарилганидан кейин Хадича онамизга (розияллоҳу анҳо) бўлиб ўтган воқеани гапириб, ўзларига бирор зиён етишидан қўрқаётганларини айтдилар. Шунда Хадича онамиз (розияллоҳу анҳо): "Ҳаргиз қўрқманг. Аллоҳ таоло сизни асло хор ва маҳзун қилмайди. Чунки сиз ҳамиша силаи раҳмни боғлайсиз, ночорлар ҳолидан хабар оласиз, меҳмонларга икром кўрсатасиз, ҳақдорларга ёрдам берасиз", дея Расулуллоҳга (соллаллоҳу алайҳи ва саллам) тасалли бера олдилар...\nАёл борки, оналикни шараф ва бахт деб билади. Бу қутлуғ вазифани муносиб уддалаш учун ҳар қандай қийинчиликларни зиммасига олади. Фарзанд тарбиялаб, кундузлари ҳаловатсиз, тунлари бедор кечганида ҳам заррача оғринмайди. Бу оламда энг беғараз, таъмасиз севги ҳам онанинг фарзандига бўлган муҳаббатидир.\nОйша онамиздан (розияллоҳу анҳо) ривоят қилинади: "Олдимга бир аёл иккита қизини олиб келиб, бирор нарса беришимни сўради. Уйда бир дона хурмодан бошқа нарса тополмай, ўша хурмони аёлга бердим. Аёл ўзи емасдан хурмони иккига бўлиб, қизларига узатди..." (Муттафақун алайҳ).\nРивоятларга кўра, Сулаймон (алайҳиссалом) замонларида икки аёл бир болани талашишди. У зот гўдакни иккига бўлишни буюрдилар. Аёллардан бири дод солди: "Майли, болани унга беринг, фақат ўлдирманг..." Боланинг ҳақиқий онаси эди у...\nОтадан етим қолган Имом Шофиъийнинг олим бўлиб етишишида онаси имконидаги барча ишни қилди.\nШом аҳлининг имоми ва фиқҳ илмининг пешвоси бўлган Авзоий ҳам отадан эрта айрилди. Унинг улуғ даражаларга эришиши, илм олиши учун онаси шаҳарма-шаҳар кўчиб юрди.\nТобеинлар улуғи, Ироқ аҳлининг фақиҳи Суфён Саврий боласининг ўқиб-ўрганиши учун чархда ип йигиришдан қўли толмаган онанинг фарзанди эди.\nАёлни ардоқланг, оналарни эҳтиром қилинг.\nЗеро, аёл – дуогўй момо, меҳрибон она, шаънимизни сақлаган ёр, гулу райҳон янглиғ қизларимиздир.\nТошкент шаҳридаги "Мирза Юсуф" жоме масжиди имом-хатиби\n1042 марта ўқилган.


17:53 05.11.2019 (Янгиланган 18:15 05.11.2019)\nТанзила Норбоева Қозоғистон Парламенти Сенати раиси Дарига Назарбаева билан учрашди. Учрашувда кенг кўламли масалалар муҳокама этилди.\nТОШКЕНТ, 5 ноя — Sputnik. Ўзбекистон Олий Мажлиси Сенати раиси Танзила Норбоева Қозоғистон Парламенти Сенати раиси Дарига Назарбоева билан учрашди. Учрашувда кенг кўламли масалалар муҳокама этилди. Бу ҳақда Сенат матбуот хизмати хабар қилди.\nТанзила Нарбаева Қозоғистон Сенати раиси Дарига Назарбаева билан учрашади\nЎзаро самарали ҳамкорлик ва ишонч принциплари асосида Қозоғистон ҳамда Ўзбекистон ўртасида ривожланаётган дўстона муносабатларни тилга олиб, Танзила Норбоева Ўзбекистон раҳбарияти барча соҳаларда икки томонлама ҳамкорликни мустаҳкамлашга алоҳида эътибор бераётганлигини таъкидлади.\n“2017-2019 йилларда Ўзбекистон ва Қозоғистон иқтисодий ҳамкорлиги стратегиясининг изчил бажарилиши икки мамлакат стратегик манфаатларининг умумийлигига асосланган ўзаро фойдали ва самарали ҳамкорликни бойитишга хизмат қилди. Ўзбекистонда Қозоғистон капитали иштирокида 733 та корхона фаолият кўрсатмоқда. 2019 йил январь-сентябрь ойлари давомида ўзаро савдо ҳажми 2,6 млрд. АҚШ долларини ташкил этди ва 23,2 фоизга ошди, шунингдек транспорт ва транзит ташиш соҳаси сезиларли ривожланмоқда”, - дейилади хабарда.\nҚайд этилишича, Танзила Норбоева икки томонлама ҳамкорликни қонунчилик нуқтаи назаридан таъминлаш бўйича биргаликда олиб бориладиган бўлажак ишлар муҳимлигига урғу берган. Бунда қонун ижодкорлиги юзасидан тажриба алмашиш учун ҳамкорлик бўйича парламент гуруҳларининг ва парламентлар тегишли қўмиталарининг салоҳиятидан амалий фойдаланиш таклиф этилди.\nҚозоғистон парламенти Сенати раиси Дарига Назарбоева ўз нутқида Ўзбекистон Марказий Осиёда Қозоғистоннинг муҳим стратегик ҳамкори эканлигини таъкидлади.\n“Бугун Қозоғистон ва Ўзбекистон ўртасидаги муносабатлар барча соҳаларда илдам ривожланмоқда. Бунда Қозоғистоннинг биринчи президенти – Элбоши Нурсултон Назарбоев ва Ўзбекистон президенти Шавкат Мирзиёев хизмати асосий ўрин тутади”, – деди Қозоғистон Сенати раиси.\nУчрашув доирасида “2019-2020 йилларда Ўзбекистон Республикаси Олий Мажлиси Сенати ва Қозоғистон Республикаси Парламенти Сенати ўртасида парламентлараро ҳамкорликни ривожлантириш бўйича амалий тадбирлар режаси (“Йўл харитаси”) имзолаш маросими бўлиб ўтди.\nЭслатиб ўтамиз, аввалроқ Танзила Норбоева 4—5 ноябрь кунлари расмий ташриф билан Қозоғистонда бўлиши ҳақида хабар қилган эдик.


Умид Аҳмаджонов: "25 январда ЎФФнинг навбатдан ташқари конференациясини ўтказамиз" / CHAMPIONAT.asia\nЎФФ президенти сифатида фаолият бошлаганимга 1 йил ҳам тўлмаганди. Унинг фаолиятини тубдан ўзгартириш ишлари билан банд бўлиб турганимизда, олдимизга навбатдаги масъулиятли вазифа қўйилди. Энди нафақат футбол, балки мамлакат спортни янги босқичга олиб чиқишимиз керак бўлади.\nМамлакат раҳбариятининг ишончидан бошим кўкка етди. Спорт соҳасини кўтаришга жиддий эътибор берилаётганини 2017-йилнинг ўзида чиқарилган қарорлар ҳам кўрсатиб турибди. Бундан тушуниш мумкинки, соҳамизни ривожлантиришни биринчи навбатда президентимиз Шавкат Миромонович Мирзиёевнинг ўзлари истамоқдалар. Нафақат истак, балки бу йўлда нима керак бўлса, ҳукумат унга замин яратиб беришга тайёр экани ҳар қандай кишига қўшимча мотивация беради.\nУмид Аҳмаджонов, МОҚ ва ЎФФ президенти\nАҳмаджонов ҳозирда ЎФФ президенти ҳам ҳисобланади. Бир вақтнинг ўзида спортнинг икки йирик бўғинини қанчалик муваффақиятли бошқариш мумкин?\nАйтганимдек, ЎФФни қабул қилганимда 1 йил ҳам тўлмаганди. Бироқ МОҚ бутунлай бошқа масала. Бунда спортнинг биргина эмас, барча турлари мужассам. Тез орада Олимпиада ўйинларига лицензия тақдим этувчи мусобақалар бошланади. Қолаверса, олдимизда Осиё Олимпиадаси бизни кутиб турибди. Демак, МОҚда иш қайнайди.\nАммо унутмаслик керакки, биздан шунчаки ишлаш эмас, жон бериб ишлаш, фидойи бўлиш талаб этилади. Демак, имкониятимиздан максимум фойдаланишга ҳаракат қилишимиз шарт. Режага кўра, 25 январь куни ЎФФнинг навбатдан ташқари конференациясини ўтказамиз. Унда ташкилот низомига қўшимча ва ўзгартиришлар киритиш режалаштирилган. Шунингдек, раҳбариятда ҳам ўзгариш бўлади.\nБироқ бу футболдан четлашишим ёки бошланган ишлар якунига етишини билдирмайди. Бошланган ишлар шу йўсинда давом этади ва барчамиз бир ёқадан бош чиқариб, нафақат миллионлар ўйинини, балки спортнинг қолган турларини ҳам кўтаришга ҳаракат қиламиз.\nРежага кўра, ЎФФнинг навбатдаги ташқари конференациясига Hyatt Regency Tashkent меҳмонхонаси мезбонлик қилади.


Дарс тугашига 10 минут қолганда, амалиётчи устозимиз Лола опа хонага кириб келиб, эртадан бошлаб 15 кун шаҳар туғруқхонасида амалиётда бўлишимизни айтди. Барча қизлар хурсандчиликдан қийқириб, чапак чалиб юборишди. Чунки, баҳор ҳавоси, тиғиз дарс жадвали, умуман, чарчоқ ҳисси билан юрган қизларга амалиёт бир нажотдек эди.\nТуғруқхонадаги ҳаёт, чақалоқлар инга-ингаси, туғруқ столига яқинлашаётган бўлажак оналар, шунингдек, йиллаб фарзанд кутиб, "оналик бахтига эришармиканман" деб, энтикиб ҳавас қилаётган аёллар, барча-барчаси талаба қизлар учун ҳам қизиқарли, ҳам ҳаяжонли эди.\nБизга бўлажак оналар соғлигини ҳимоя қилиш, янги туғилган чақалоқларни йўргаклаш, парваришлаш, муолажалар ўтказиш борасида амалий кўникмалар ўргатиларди.\nУстозимиз бизларни туғруққа тайёрлаш бўлимига олиб кирди ва бажариладиган ишларни барчамизга тақсимлаб чиқди. Менга туғруққа тайёрлаш бўлимида даволанаётган икки аёл соғлигини назорат қилиш вазифаси юкланди. Биз ҳамширалар билан биргаликда барча муолажаларни биргаликда бажаришга ҳаракат қилардик.\nБиринчи аёл 30 ёшда бўлиб, биринчи фарзандини дунёга келтириш арафасида эди. Соҳиба опанинг турмуш қурганига 10 йил бўлса-да, юкли бўлавермаган. Турмуш ўртоғи билан Яратгандан фарзанд сўрашган, яқинлари ажратмоқчи бўлсалар-да сабр қилишган. Оллоҳ уларнинг сабрига яраша сўраганини берди. Ота-она, қайнонаю қайнота, хуллас, барча яқинлари қувончининг чеки йўқ. Уни ёш боладай авайлашар, врач нима буюрса, муҳайё қилишарди.\nИккинчи аёл Умида опанинг ёши 24 да. Бу унинг иккинчи ҳомиладорлиги бўлиб, биринчи фарзанди нимжон туғилган, чилласи чиқмай оламдан ўтган экан. Мен у билан анча сирдош бўлиб қолдим. Унинг айтишича, биринчи фарзандига бошқоронғилик анча оғир ўтган, камқонликда туққан боласи асоратлар билан туғилган. Иккинчи фарзандида ҳам ҳомиладорлиги оғир кечмоқда. Камқонлик, витаминлар етишмовчилиги аёлни анча қийнаб қўйган эди. Умида опа оиласида 14 киши яшаши, турмуш ўртоғи Расул ака устачилик билан шуғулланиши, ишлаш учун бошқа вилоятга кетганини айтди.\n- Қайнонам "мен ҳам ўнта бола туққанман, бошқоронғи, камқон деган нарсалар менга бегона, бизнинг уйда бошқоронғи деган гап бўлмайди, чунки сизни егингиз келаётган нарсаларни бошқалар ҳам егиси келади", дегани-деган, - хўрсиниб гап бошлайди Умида опа. - Ота-онам вафот этган. Опам ва укам ўз рўзғори билан оввора.\nЭртасига Соҳиба опа кўзлари ёниб сўради:\n- Бозорга помидор, бодринг чиқдимикан? Шунақаям шакароб егим келяптики... Агар имкон бўлса, бир донадан помидор-бодринг олиб келинг! Лекин...\nУнинг кўзлари ёшланди.\n- Ҳозир пулим йўқ, Расул акам бир-икки кунда келади. "Ўзингни эҳтиёт қил. Бу сафар фақат сен учун ишлаб келаман", деган. Пулингизни албатта бераман.\nЎша куни онамга бўлган воқеани айтиб бердим. Эрталаб турсам, онам янги карамдан дўлма пишириб, помидор-бодринг билан сумкамга солиб қўйибди.\n- Ҳомиладор аёлнинг даражаси шундайки, агар у "одам гўштини егим келяпти" деса, бир парча этдан кесиб бериш керак, деган гап бор. Чунки, бошқоронғилик ҳаммада ҳар-хил бўлади. Агар егиси келган нарсани емаса, бола нуқсонли туғилади, дейишади. Шунинг учун келинчакнинг егиси келган нарсасини олиб бор, қизим, савоб бўлади. Кеча даданг "янгилик" деб, бозордан олиб келганди. Туғилажак гўдакнинг ризқи бор экан. Умидахонга салом айт, ўзини эҳтиёт қилсин...\nУмида опа мени кўчадаёқ кутиб олди. У қўлига помидор билан бодрингни олди-ю, узоқ ҳидлади, бағрига босди, кўзлари ёшланди.\nБошқоронғилик шунақа бўларкан-да, дея ўйладим. Кейин-кейин, ҳам назарий, ҳам амалий билимлар орқали ҳомиладорлик даври, бу даврда аёлларда кечадиган жараёнлар, учрайдиган касалликлар, токсикоз, соғлом фарзанд кўриш нималарга боғлиқлигини билиб олдим. Энг асосий англаганим шу бўлдики, аёлга бу вақтда катта эътибор керак.\nАзиз қайнонажонлар! Сиз ҳам ёш бўлгансиз, келинлик вазифасини бажаргансиз, фарзанд кўришдан олдин албатта, бошқоронғи бўлгансиз. Шунинг учун "менинг уйимда "бошқоронғи" деган гап бўлмайди" дейишингиз ножоиз. Чунки, келин сизнинг набирангизни, авлодингизни юраги остида кўтариб юрибди.\nАзиз йигитлар! Турмуш ўртоғингиз нечанчи фарзандига ҳомиладор бўлишидан қатъи назар, унга эътиборли бўлинг. Бошқоронғи вақтида егиси келган нарсаларни келтиринг, инжиқлигини кўтаринг, асабини зўриқтирманг, овқатланишига эътибор беринг. Дармондорига бой овқатлар ейишига ёрдам беринг. Чунки, бу нарсалар она ва бола саломатлиги учун жуда зарур. Шундагина, туғилажак фарзандингиз ёки набирангиз соғлом, бақувват, ақлли ва бенуқсон дунёга келади.\nАндижон шаҳридаги "Обод" МФЙ фаоли.


УЛУҒ ЗОТЛАР ДАҲОСИГА ТАЪЗИМ Эзгу ва хайрли ишлар давом этади - “Китоб дунёси” газетаси сайти\nУЛУҒ ЗОТЛАР ДАҲОСИГА ТАЪЗИМ Эзгу ва хайрли ишлар давом этади\n1225 марта кўрилган.\nБобур номидаги Халқаро жамоат фонди раиси:\n— Инсоният тарихида улкан из қолдирган, илм-фан тараққиётига катта ҳисса қўшган улуғ аждодларимиз билан ҳар қанча ифтихор қилсак арзийди. Ана шундай буюк сиймолардан бири, шубҳасиз, сўз мулкининг султони, мутафаккир Алишер Навоийдир.\nМаълумки, ул зот беназир шоир, қомусий олим бўлиши баробарида йирик давлат арбоби эди. Тарихий манбаларда Навоий асарлари тилга олиниши билан бирга мутафаккирнинг беназир арбоб сифатида кўҳна Хуросонда тинчлик, барқарорлик ва адолат ўрнатиш, юртни обод қилиш, илм-фан, санъат ва ҳунармандчиликни ривожлантириш борасидаги ишлари асрлар оша ибрат бўлиб келаётир.\nМамлакатимизда улуғ шоир ижодига бўлган эътибор Юртбошимиз Ислом Каримов раҳнамолигида истиқлол йилларида янада кучайди. Мутафаккирнинг бадиий меросини ўрганишга қизиқиш ортди, Навоий асарларининг 10 томлик мукаммал тўплами чоп этилди. Бу каби хайрли ишлар бугунги кунда ҳам давом эттирилмоқда.\nАлишер Навоийнинг миллат ва тарих олдидаги хизматларини бошқа бирор ижодкорнинг фаолиятига таққослаб бўлмайди. Навоийни фақат Навоийга қиёслаш мумкин. Худди шу каби, бу “назири йўқ киши” (Мирзо Бобур таъбири)нинг асарлари ҳам беназир маънавий обидалардир.\nЖорий йилнинг апрель ойида Афғонистоннинг Қобул шаҳрида ташкил этилган Алишер Навоийнинг 575 йиллигига бағишланган халқаро илмий анжуманда ана шулар ҳақида сўз борди. Унда бир гуруҳ ўзбекистонлик зиёлилар қаторида мен ҳам иштирок этдим. Анжуманнинг очилиш маросими Қобул шаҳридаги XIX-асрда қурилган “Саломхона” саройида бўлди. Унда Афғонистон, АҚШ, Ўзбекистон ва бошқа хорижий мамлакатлардан келган вакиллар иштирок этди. Анжуманда ушбу мамлакатда Алишер Навоий номидаги давлат мукофоти таъсис этилганини иштирокчилар гулдурос қарсаклар билан кутиб олди.\nАнжуман доирасида сўз олганлар Афғонистоннинг янги Конституциясида бу ерда истиқомат қилаётган барча миллат ва элатнинг ўзаро тенг ҳуқуқли эканлиги белгилаб қўйилгани, инчунин, ўзбек тилига давлат тилларидан бири мақоми берилгани, Алишер Навоийга бағишлаб ўтказилаётган халқаро илмий анжуман бу сиёсатнинг натижаси эканлигини қайд этиши қатнашчиларда катта таассурот уйғотди.\nШундан сўнг, анжуман мажлислари Қобул шаҳридаги “Интерконтенентал” меҳмонхонасининг симпозиумлар залида, иккинчи куни Бобур мақбараси қад кўтариб турган “Боғи Бобур” боғида давом этди. Унда хорижий ва Афғонистоннинг турли вилоятларидан ташриф буюрган 50 дан зиёд навоийшунос ва шарқшунос олимлар маърузалар қилишди.\n– Мамлакатимизда Алишер Навоийга эҳтиром, буюк шоир меросини чуқурроқ ўрганишга қизиқиш йилдан йилга ортиб бораётгани ғоят қувончлидир. Сизнингча, неча асрлардан буён Навоий шахси, унинг бетакрор ижоди нафақат диёримизда, балки бутун жаҳонда ҳам юксак қадрланишининг боиси нимада?\n— Миллат обрўси унинг улуғ шахслари фаолияти билан белгиланади. Мамлакатимизда Алишер Навоийни англаш, ўрганиш масаласига давлат сиёсати даражасида эътибор қаратилаётганини эътироф этмоғимиз зарур. Президентимиз Ислом Каримов таъкидлаганидек: “Агар бу улуғ зотни авлиё десак, у авлиёларнинг авлиёси, мутафаккир десак, мутафаккирларнинг мутафаккири, шоир десак, шоирларнинг султонидир”. Шак-шубҳасиз, Навоийдек улуғ зотлар меросини ўрганиш туфайлигина ёруғ ва фаровон турмуш, ёрқин келажак, бахтли ҳаёт каби тушунчаларнинг қадрига етишни англаш мумкин. Шу боисдан халқимиз, айниқса, ёшлар Навоий асарларини севиб, ардоқлаб ўрганаётганида катта маъно, мақсад бор.\nТарихдан маълумки, Алишер Навоий асарлари мутафаккир шоирнинг ҳаётлигидаёқ диққат билан ўрганила бошланган. Унинг бой мероси нафақат Шарқ, балки ўарб олимларининг ҳам диққат-эътиборида бўлиб келган. Хусусан, XVII асрнинг бошларигача Навоий асарлари итальян, немис, француз тилларида чоп этилган. Немис шарқшуноси Альфред Курелла Навоий ижодига бежиз бундай юксак баҳо бермаган: “Буюк новатор Навоийнинг достонлари, рубоий ва эпиграммаларида тараннум топган озод руҳга Гёте бутун шодлигини бахшида этган бўлур эди”.\nМустақиллигимизнинг биринчи йили юртимизда “Алишер Навоий йили” деб эълон қилинган эди. Ўша йилдаёқ Алишер Навоий номидаги Давлат мукофоти таъсис этилгани ҳам энди озодликка эришган ўзбек халқи учун Навоий ҳурлик, озодлик ва ўзлик тимсоли бўлганидан гувоҳлик беради.\nЎтган йигирма беш йил ичида ҳазрат Навоийнинг куллиёти икки марта нашр этилди, “Хамса”, “Хазойин ул-маоний”, “Насойим ул-муҳаббат”нинг янги нашрлари дунё юзини кўрди, шоирнинг ҳаёти, фаолияти ва ижодиёти ҳақида қатор адабий, илмий, фалсафий асарлар яратилди. Энг муҳими, Навоийнинг тафаккур даҳосига муносабат тубдан ўзгарди. Навоий ижодиётини бир томонлама ўрганиш, уни ҳукмрон мафкура қолипига солиш каби самарасиз ва ғайриилмий уринишларга чек қўйилди.\nШуниси қувончлики, 2016 йили Бобур номли халқаро жамоат фонди Россия Фанлар академияси билан ҳамкорликда 1180 саҳифали “Заҳириддин Муҳаммад Бобур. Бабуриды. Библиография” номли асарни яратишга эришди. Шунингдек, Мирзо Ҳайдарнинг “История Рашиди” асари ҳам рус тилида “Шарқ” нашриётида чоп этилди. Шу билан бирга, мамлакатимиз олимлари томонидан яқинда “Алишер Навоий қомусий луғати” нашрдан чиқарилди. “Навоий энциклопедияси”ни яратиш устида ҳам иш бошлаб юборилди.\nШуни яна мамнуният билан таъкидлаш мумкинки, Президентимизнинг 2016 йил 13 май куни эълон қилинган “Алишер Навоий номидаги Тошкент давлат ўзбек тили ва адабиёти университетини ташкил этиш тўғрисида”ги фармони ҳам ўзбек тили ва адабиётига, буюк сўз султони Алишер Навоийга кўрсатилган юксак эҳтиром намунаси бўлди. Президентимизнинг ушбу фармони тарихий воқеа бўлиб, миллатимизга, тилимиз асосчиси буюк Алишер Навоий сиймосига чексиз эҳтиром намунасидир.\n– Юртимизда буюк аждодларимизнинг номларини абадийлаштириш, мангу оромгоҳларини зиёратгоҳларга айлантириш йўлида олиб борилаётган савобли ишлар бутун дунёда ибрат сифатида эътироф этиб келинади. Албатта, бу каби хайрли ишларда Бобур халқаро жамоат фонди томонидан олиб бораётган ишлар ҳам эътиборга молик.\n– Ўзбекистон мустақилликка эришгандан буён Фонд ва илмий экспедициямиз аъзолари Африка қитъасидан тортиб (Аҳмад Фарғоний, Қоҳира), Ҳинди-Хитой ярим ороли (Баҳодиршоҳ Зафар, Бирма-Рангун) ҳудудида умргузаронлик қилган буюк аждодларимизнинг қабр-мақбараларигача излаб топди. Улар қолдирган бой илмий-маданий мерос баҳоли қудрат тўпланди ва Андижон шаҳридаги “Боғи Бобур”да жойлашган “Бобур ва жаҳон маданияти” музейида жамланиб, аста-секин илмий истеъмолга киритилаётир.\nУлуғ боболаримиздан Абу Райҳон Беруний, Фаробий, Лутфий, Алишер Навоий, Мирзо Ҳайдар, Бобораҳим Машраб, Али Қушчи, Ҳусайн Бойқаро ва бошқа зотларнинг харобага айланган қабрлари узра шарқона услубда замонавий лойиҳалар тайёрланиб, ободонлаштириш ишларига киришилди.\nЖумладан, 2006 йили Алишер Навоийнинг устози, шарқ мумтоз адабиётининг намояндаси Мавлоно Лутфий-Шошийнинг Афғонистоннинг Дашти Қанор (Нангиобод) қишлоғи ёнида дафн этилган жойи аниқланиб, Ўзбекистонда тайёрланган мақбара, сағана тоши олиб борилиб, янгидан қабр-мақбара барпо этилди ва ушбу масканда ободонлаштириш ишлари якунига етказилди.\nМустақиллик йилларида Бобур халқаро жамоат фонди мутахассислари буюк аждодларимиз, хусусан, Алишер Навоийнинг Ҳирот шаҳрининг Мусалло майдонидаги оромгоҳи жойлашган ерда топосъёмка, муҳандислик-геология ишларини бажарди. Ушбу тадқиқотлар асосида ЮНЕСКО ташкилоти, Бобур халқаро жамоат фонди ва маҳаллий тадбиркорлар иштирокида ҳазрат Алишер Навоийнинг шарқона услубдаги мақбараси тикланди. Жорий йилда Алишер Навоий мақбараси учун нуроталик моҳир сангтарошлар тайёрлаган қабр-сағана тоши қўйилди. Бундан ташқари, мақбарага машҳур ёғоч усталари Ўзбекистонда тайёрлаган шарқона услубдаги дарвоза ўрнатилиб, атрофи ободонлаштирилди. Хусусан, Алишер Навоий қабр-мақбараси атрофига манзарали боғ яратиш учун Андижондан олиб келинган ва қисман Ҳирот шаҳридан сотиб олинган 2 минг 150 туп қарағай, эман, каштан, чинор, садақайрағоч каби манзарали дарахт кўчатлари экилди.\nБуюк мусаввир Камолиддин Беҳзод ва шогирди мусаввир Рустам Али қабрларига Андижонда мақбара ва Нуротада сағана қабр тошлари тайёрланиб, олиб бориб ўрнатилди.\nҲиротда етиштирилган манзарали дарахт кўчатларидан харид қилиб, қабр-мақбара атрофларига ва Алишер Навоий яшаган ҳовли атрофига экилиб, ободонлаштирдик.\nАлишер Навоийнинг устози мавлоно Лутфий қабр-мақбараси янгитдан таъмирланди.\nАфғонистоннинг Кобул ва Ҳирот шаҳарларида ўтказилган халқаро илмий симпозиум қатнашчилари “Мусалло” майдонида амалга оширилган ишларни кўриб, Алишер Навоий қабр-мақбарасини зиёрат қилиб, Ўзбекистон халқига, давлатимиз раҳбарига ўзларининг самимий миннатдорликларини изҳор этиб, раҳматлар айтишди.\n— Фонднинг бундай хайрли ишларини мамлакатимиз ҳукумати юқори баҳолаб келмоқда. Жумладан, шахсан ўзингиз Президентимиз фармонига мувофиқ, истиқлол йилларида “Ўзбекистонда хизмат кўрсатган маданият ходими” фахрий унвони, “Эл-юрт ҳурмати”, “Меҳнат шуҳрати” орденлари билан мукофотлангансиз. Яқинда Афғонистон ҳукумати таъсис этган “Алишер Навоий” мукофотини ҳам олганингизни эшитиб хурсанд бўлдик. Буни, ўз навбатида, нотинчликлардан зада бўлган халқнинг энди тинчлик ва маънавият сари ташлаётган қадамлари сифатида баҳолаш мумкин.\n— Тўғри таъкидладингиз. Афғонистонда ташкил этилган Алишер Навоийнинг 575 йиллигига бағишланган халқаро илмий анжуман якунида улуғ мутафаккир меросини ўрганиш борасида амалга оширилиши мўлжалланган режалар мужассам бўлган қарор қабул қилинди. Мажлис якунида симпозиумнинг 5 қатнашчиси Афғонистон ҳукумати таъсис этган “Алишер Навоий” мукофоти билан тақдирлангани эълон қилинди. Улар қатори камина ҳам шу юксак мукофотга лойиқ кўрилибман.\nШу ўринда яна бир таассурот: анжуман доирасидаги тадбирларда қатнашар эканмиз, бу заминда содир бўлаётган нотинчлик руҳияти деярли ҳар қадамда сезилиб туришига гувоҳ бўлдик.\nЮртбошимиз Ислом Каримовнинг Ўзбекистон билан умумий тарихга эга, бир географик минтақада жойлашган, шунинг учун келажаги ҳам ўзаро чамбарчас боғлиқ бўлган Афғонистон заминида барқарор тинчлик ўрнатилишига, иқтисодиётининг тартибга солинишига қаратилган доно сиёсати холис ниятли ҳар бир инсонга яхши маълум. Биз ана шу сиёсатнинг нақадар тўғри ва долзарб эканлигига яна бир бор ишонч ҳосил қилдик.\nБиргина мисол, Термиз-Мозори шариф темир йўлининг қурилишида иштирок этган афғонистонлик мутахассислардан бири бизнинг Ўзбекистондан келганимизни билиб: “Бошқалар тинмай бир-биримиз билан жанг қилишимиз учун қурол-яроғ олиб кириш билан машғул бўлса, Ўзбекистон бизга темирйўл, кўприклар, электр тармоқлари қуриб, буюк аждодларимизнинг абадий оромгоҳларини обод қилмоқда. Биз буни ҳеч қачон унутмаймиз”, – деди чин ҳаяжон ва миннатдорлик туйғуси билан.\n— Фонднинг келгуси режалари ҳақида ҳам маълумот берсангиз?\n— Албатта, фонд Ўзбекистондан ташқарида мангу ором топган буюк аждодларимизнинг мақбараларини ободонлаштириш ишларини бундан кейин ҳам давом эттиради. Айни пайтда афғон юртида Абу Райҳон Беруний ва Бобораҳим Машраб, Ҳиндистоннинг Кашмирида Муҳаммад Ҳайдар Мирзо, Истамбулда Али Қушчи, Дамашқда Абу Носир Фаробий каби буюкларимизнинг қабрлари аянчли ҳолатда – йўқолиб кетиш арафасида турибди. Уларни тиклаш ва ободонлаштириш жудаям муҳим.\nЎзингизга маълум, Бобур номли халқаро жамоат фонди 2014 йили мамлакатимиз маънавий ҳаётида илк бор буюк тарихий шахслар ҳақида қомусий асар – “Бобур энциклопедияси”ни тайёрлаган эди. Бу йирик тадқиқот нафақат мамлакатимизда, балки бутун дунё бобуршунослигида юқори баҳоланди. Эндиги вазифаларимиздан бири “Бобур энциклопедияси”нинг янги манбалар билан тўлдирилган иккинчи нашрини 2016 йилда чоп эттириш, “Бобурнома”нинг йўқолган 18 йиллик қисмини, “Ҳарб иши”, “Мусиқа сирлари” асарларини, шунингдек, “Ҳумоюннома” асарининг йўқолган қисмини излаб топиш ва Заҳириддин Муҳаммад Бобурнинг “Танланган асарлар”ини чоп эттириш, буюк бобурийлар, хусусан, Бобур ҳаёти ҳақида халқаро миқёсда эътироф этилишга арзийдиган ҳамкорликда бадиий фильм яратиб, уни ўзбек, араб, рус ва инглиз тилларида дунёга намойиш қилиш ҳамда Андижоннинг кўҳна тарихи ҳақидаги ишларнинг сарҳисоби сифатида “Андижон энциклопедияси”ни яратиш бўйича ижодий тадқиқотларни давом эттириш ниятидамиз.\nШунингдек, Бобур номли халқаро жамоат фонди қошида тузилган “Хандонписта, зайтун ва бошқа субтропик экинлар етиштириш илмий маркази”да зайтун, бодом, хандонписта, пекан ёнғоғи каби сувсизликка чидамли кўчатлар етиштириб, Бобур миллий истироҳат боғининг адирликда жойлашган қисмида субтропик ўсимликлар плантацияларини яратишга киришганмиз.\nУшбу хайрли ишлар давом эттирилади.


Самарқанд шаҳрининг энг гавжум чорраҳаларида қуёш батареяларида ишлайдиган светофорлар ўрнатила бошланди. 31.05.2017, Sputnik Ўзбекистон\n10:16 31.05.2017 (янгиланди: 10:19 31.05.2017)\nСамарқанд шаҳрининг энг гавжум чорраҳаларида қуёш батареяларида ишлайдиган светофорлар ўрнатила бошланди.\nТОШКЕНТ, 31 май – Sputnik. Самарқанд вилояти ИИБ Йўл ҳаракати хавфсизлиги Бошқармаси бошлиғи Равшан Тошмуродов айтишига қараганда яқин келажакда Самарқанд чорраҳаларида ҳам видеоқайд камералари ўрнатилади, деб хабар қилмоқда Ўзбекистон ИИВ матбуот хизмати.\nУнинг айтишига қараганда, шаҳар светофорлари фаолиятини оптималлаштириш натижасида йўлларнинг ўтказиш хусусияти ошади ва бу светофорларда тўхтаб туриш вақтини 20-25%га, чиқариш газларини ва ёнилғи сарфини 5-15 %га қисқартиради. Охирги икки омил шаҳар экологиясига ҳам ижобий таъсир қилади.


18 Октябрь 2021 18:30\nФавқулодда гуманитар ёрдам олиб кетаётган самолётлар Термизга 15, 16 ва 17 октябр кунлари етиб келган. Улар қишга тайёргарлик кўриш учун афғон халқига зарур бўлган нарсаларни етказиб беришди.\nГуманитар ёрдам Aфғонистонга юборилишидан олдин Термиз юк маркази терминалида сақланади.\n«Биз Ўзбекистон ҳукуматига Aфғонистонга гуманитар ёрдам кўрсатишда ҳамкорлик қилгани учун миннатдорчилик билдирамиз. Биз ишонамизки, бу янги ёрдам йўли Aфғонистондаги гуманитар инқирозни енгиш ва миллионлаб одамларга ёрдам бериш борасидаги глобал саъй -ҳаракатларга ҳисса қўшади «, - дейди БМТ Қочқинлар бошқармаси Марказий Осиё бўйича вакили ўринбосари Димитру Липкану.\nТермиз юк марказининг терминали Ўзбекистон ва Aфғонистон чегарасидан икки километрга яқин масофада жойлашган. Жойлашуви, ҳажми ва имкониятлари ҳамда кўрсатаётган хизматлари туфайли терминал афғон халқига ёрдам берадиган муҳим марказ сифатида қаралади.\nБМТ Қочқинлар бошқармаси БМТнинг Ўзбекистондаги мамлакатлар гуруҳи таркибида шериклари билан биргаликда афғон халқига ёрдам кўрсатишда давом этмоқда.\nҲукуматлар, хусусий сектор ва халқаро ҳамжамиятнинг қўшимча кўмаги Aфғонистондаги инқирозга жавоб беришда ҳалигача муҳим, чунки 3,5 миллиондан зиёд одам, уларнинг ярим миллиондан ортиғи йил бошидан бери мамлакат ичкарисида кўчирилган.


Мактабгача таълим вазирлиги ахборот хизмати хабар беришича, Тошкент вилояти Зангиота тумани 16-сонли давлат мактабгача таълим ташкилотида ўтказилган текширув натижасида мактабгача таълим ташкилоти директори томонидан 2014-2020 йиллар давомида 37 нафар шахсларни турли лавозимларга расмийлаштириб, улар ҳақиқатда ишламаган бўлсаларда “ўликжон” ходимлар номига 983,5 млн сўм иш ҳақи ҳисобланиб, пластик карталар орқали ноқонуний ҳисобдан чиқарилгани маълум бўлди.\n17.6K viewsedited 09:14\nФаоллаштирилган кўмир (уголь) танани тозалашнинг дунёдаги энг қадимги ва энг машҳур усулларидан биридир. Кўпчилик ушбу препаратни нафақат заҳарланишда ёрдам берадиган, балки вазн йўқотиш ва сочларнинг ўсишига ёрдам берадиган универсал восита деб ҳисоблайди.\n1. Бошқа дорилар билан ўзаро алоқаси?\nКўпчилик томонидан яхши кўрилган қора таблеткалар ҳам фойда, ҳам зарар етказиши мумкин. Фаоллаштирилган кўмир баъзи дориларни адсорбсия қилади, масалан антидепрессантлар ва яллиғланишга қарши дориларни, шу сабаб уларни биргаликда ишлатиш тавсия этилмайди.\n2. Терини тозалайдими? Фаоллашган кўмир терини парвариш қилиш маҳсулотларининг таркибий қисмига айланиб бормоқда. Унинг афзалликлари адсорбсион ва ғовакли тузилиши билан изоҳланади.\n3. Ёмон холестеринни йўқ қилади?\nФаоллаштирилган кўмир ёмон холестерин билан курашишга ва қон томирларини тозалашга ёрдам беради деб ишонилади. ❗Aммо дори қон оқимига кирмайди, демак, принципиал жиҳатдан уни тозалаши мумкин эмас.\n4. Озишга ёрдам берадими?\nКилограмм йўқотиш учун фаол лаштирилган кўмир курси фойда бермайди. Препарат заҳарланишдан кейин токсинларни ўзлаштириши мумкин (маълум вақт ичида), аммо ёг йўқотиш хусусиятига эга эмас. Вазн йўқотиш учун ортиқча ёғлар ва углеводларни танадан чиқариб ташлаш керак.\n20.7K viewsedited 09:30\nDori-darmon АК Ахборот хизмати\n📋 Қонун (ЎРҚ–669-сон, 22.01.2021 й.) билан Ўзбекистон Республикасининг айрим қонун ҳужжатларига ўзгартиш ва қўшимчалар киритилди.\n💰“Валютани тартибга солиш тўғрисида”ги Қонунга киритилган қўшимчаларга кўра, Президент қарорлари асосида давлат-хусусий шериклик тўғрисидаги битимлар ва Ҳукумат орқали жалб этилган чет эл инвестициялари лойиҳалари бўйича Ўзбекистонда реализация қилинадиган товарлар (ишлар, хизматлар) нархлари чет эл валюталарига ва шартли бирликларга боғланиши мумкин.\nИлгари мазкур тартиб мавжуд эмас эди.\n✅ Концессиялар билан боғлиқ муносабатлар “Давлат-хусусий шериклик тўғрисида”ги Қонун билан тартибга солинади.\n➡ Концессия лойиҳаларини рўёбга чиқариш давлат-хусусий шериклик лойиҳалари учун белгиланган тартибда амалга оширилади.\n❕ Эндиликда фақатгина қиймати 1 миллион доллардан ортиқ лойиҳаларининг тендер ҳужжатлари ва давлат-хусусий шериклик тўғрисидаги битимларнинг лойиҳалари келишилади.\n☑ Киритилган қўшимчалар билан маҳаллий ижро этувчи ҳокимият органларининг давлат-хусусий шериклик соҳасидаги ваколатлари белгиланди.\n🔎 Давлат-хусусий шериклик лойиҳаларига оид маълумотларнинг эълон қилинадиган қисми аниқлаштирилди.\n🔰 Хусусан, бунда қуйидаги маълумотлар расмий веб-сайтларга жойлаштирилади:\n▫лойиҳа тарафларининг номи;\n▫лойиҳанинг фаолият йўналиши;\n▫лойиҳанинг жойлашган ери;\n▫лойиҳани амалга ошириш муддати;\n▫истеъмолчиларга реализация қилинадиган товарларнинг;\n▫лойиҳанинг умумий қиймати;\n▫давлат томонидан қўллаб-қувватлаш ҳажми ва турлари.\n17.3K views 10:22\n🔷Ушбу лойиҳа Маданият ҳамда Мактабгача таълим вазирликлари ўртасида имзоланган Меморандум асосида амалга оширилиши кутилмоқда.\n🔷 Маданият вазирлиги мактабгача таълим муассасалари учун мақом куйларидан сараланган махсус мусиқий тўплам яратган.\n🌈 Бунда болаларни мунтазам мақом куйлари билан баҳраманд этиш режалаштирилган. Болаларга уларнинг тушлик дам олиш вақтларида белгиланган меъёр асосида мақом куйлари қўйиб берилади.\n18.9K views 12:25\nТашқи меҳнат миграцияси агентлиги ахборот хизмати хабарига кўра, Россия Федерациясидаги қурилиш ва уй-жой коммунал хизмат кўрсатиш соҳасига Тожикистон, Ўзбекистон, Қозоғистон ва Туркиядан фуқароларни жалб қурилишнинг «қўлда бошқариш режимида» ишлайдиган механизми жорий этилмоқда. Бу ҳақда Россия қурилиш ва уй-жой коммунал хизмат кўрсатиш вазири Ирек Файзуллин маълум қилган.\nЯнги механизмга кўра, эндиликда Россиянинг қурилиш компаниялари вакиллари ёки вилоятлар раҳбарияти маълум бир объект учун мигрантларни чақириш юзасидан Қурилиш вазирлигига мурожаат қилиши мумкин. Мурожаат уч ҳафда давомида комиссия томонидан кўриб чиқилади.\n20.6K views 12:53\n14.3K views 15:01\nМарказий банк раиси матбуот котиби – ахборот сиёсати масалалари бўйича маслаҳатчиси Назаров Акмал Нариманович 1984 йил 25 январда Тошкент шаҳрида туғилган. У 2020 йилдан буён ушбу лавозимда ишлайди.\nА.Назаров 2004-2020 йилларда Ўзбекистон Миллий ахборот агентлиги, Давлат солиқ қўмитаси ва бошқа ташкилотларда фаолият юритган.\n19.1K views 04:05\nВазирлар Маҳкамаси ҳузуридаги Таълим сифатини назорат қилиш давлат инспекцияси бошлиғи матбуот котиби – ахборот сиёсати масалалари бўйича маслаҳатчиси Хўжақулов Шавкат Саматович 1990 йил 25 январда Бухоро вилоятида туғилган. У 2020 йилдан буён ушбу лавозимда ишлайди.\nШ.Хўжақулов 2018-2020 йилларда Жисмоний тарбия ва спорт вазирлиги ва Вазирлар Маҳкамаси ҳузуридаги Таълим сифатини назорат қилиш давлат инспекциясида турли лавозимларда фаолият юритган.\n17.8K views 04:08\nForwarded from AOKA - Rasmiy kanali\n⚡Бугун, 25 январь куни соат 12:00 да АОКАда Бандлик ва меҳнат муносабатлари вазирлиги мутасаддилари иштирокида 2021 йилги устувор вазифаларга бағишланган матбуот анжумани ўтказилади\n📌 Мавзу: «Ўзбекистон Республикасининг янги таҳрирдаги «Аҳоли бандлиги тўғрисида»ги қонуни мазмун-моҳияти ва аҳамияти, соҳадаги долзарб масалалар»\n▫Нозим Ҳусанов — Бандлик ва меҳнат муносабатлари вазири\n▫ Темур Маҳмудов — Бандлик ва меҳнат муносабатлари вазирлиги бошқарма бошлиғи\n▫ Фазлиддин Мамарасулов — Бандлик ва меҳнат муносабатлари вазирлиги бошқарма бошлиғи ўринбосари\n📢 Саволларни @Rasmiy_aloqabot га жўнатишингиз мумкин.\n🎤 ОАВ ходимлари қатнашиб, саволларига жавоб олиши мумкин.\nМатбуот анжумани @aoka_uz, @Rasmiy_xabarlar_Official, @hudud_inform телеграм каналлари, «O‘zbekiston 24» ва «UzReport TV» телеканаллари орқали онлайн ёритилади.\n10.6K views 06:22\n❓«Аҳоли бандлиги тўғрисида»ги Қонунни янги таҳрирда қабул қилиш зарурати нимада эди?\nАОКАда ўтказилаётган матбуот анжуманида Бандик ва меҳнат муносабатлари вазири Нозим Ҳусанов изоҳ берди:\n🔹«Биринчидан, 1998 йилда қабул қилинган «Аҳолини иш билан таъминлаш тўғрисида»ги Қонун меҳнат бозорининг ҳозирги ҳолатини акс эттирмайди.\n📈 Чунки сўнгги 22 йил ичида Ўзбекистон меҳнат бозорида жиддий ўзгаришлар рўй берди, хусусан, иш билан банд бўлганлар сони 1,5 бараварга (8,8 млндан 13,5 млнгача киши), иш берувчилар сони 4,5 бараварга (203,2 мингдан 928,9 минггача) кўпайди.\n🔹Иккинчидан, Қонуннинг аввалги таҳрири тўғридан-тўғри амал қилувчи ҳисобланмайди ва ҳозирда самарасиз бўлган эскирган норма ва қоидаларни ўз ичига олган.\n🔹Учинчидан, янги таҳрирда меҳнат бозорини тартибга солишнинг янги инструментлари: тадбиркорликни рағбатлантириш, ўзини ўзи банд қилиш, ишсизларни касб-ҳунарга ўқитиш, малакасини ошириш, иш стажини ҳисобга олишда ахборот тизимларидан фойдаланиш акс этмоқда».\n17.3K views 07:22\n⚡2020 йилда Бандликка кўмаклашиш марказларига 1 миллиондан ортиқ киши иш сўраб мурожаат қилди\nНозим Ҳусанов, Бандик ва меҳнат муносабатлари вазири:\n❗«2020 йилда пандемия муносабати билан Бандлик ва меҳнат муносабатлари вазирлигига одатдагидан кўра 2-3 баробар кўпроқ масъулият юкланди. Турли корхоналар фаолиятини тугатишга мажбур бўлди ва бунинг ортидан фуқаролар ишсиз қолди.\n🔰 Ўтган йилда Бандликка кўмаклашиш марказларига 1 миллион 96 минг нафар фуқаро мурожаат қилди. Уларнинг 362 минг нафарига ишга жойлашиш бўйича кўмак берилди, 521 минг нафари вақтинчалик ҳақ тўланадиган жамоат ишларига жалб қилинди, 36 минг нафар фуқароларга деҳқончилик қилиши учун субсидиялар ажратилди, 12 минг нафар фуқарога тадбиркорлик фаолиятини бошлаш учун субсидия берилди».\n16.4K views 07:37\nЭркин Муҳиддинов, Бандлик ва меҳнат муносабатлари вазирининг биринчи ўринбосари:\n🛠 «Янги қонунга кўра, ишсиз аҳолини иш билан таъминлашнинг 12 та инструменти жорий этилган.\n💼 Хусусан, иш берувчи томонидан юборилган ходимнинг бўш вакансия учун касбий малакаси етмаса ва иш жараёнида малака ошириш имкони бўлса, бу харажатлар Бандликка кўмаклашиш жамғармасидан қоплаб берилади (харажат миқдори БҲМнинг 4 бараваригача).\n💰 Ижтимоий ҳимояга муҳтож аҳолини (янги қонунга кўра, бу тоифага меҳрибонлик уйи болалари ҳам киритилди) ишга қабул қилиш бўйича квота механизмидан ошириб ишга қабул қилган ҳар бир иш берувчига Жамғарма ҳисобидан икки БҲМ миқдорида алоҳида устама хақ тўлаб берилади.\n🎓 ОТМнинг битирувчи курс талабалари стажировка ўтаётган корхонага олти ой мобайнида амалиёт ўтаётган талабалар учун алоҳида устама ҳақ белгиланади.\n📓 ОТМ битирувчиси кам таъминланган, «Темир дафтар», «Ёшлар дафтари»га киритилган бўлса, уларга ҳам Жамғарма томонидан алоҳида устама пули тўлаб берилади».\n17.9K views 07:59\nЁшларнинг “Республика ёш кимёгарлар форуми” ни ўтказиш ҳамда “Ўзкимёсаноат” стипендияси”ни таъсис этиш таклифи маъқулланди\n"Ўзкимёсаноат" АЖ ахборот хизмати маълум қилишича, “Республика ёш кимёгарлар форуми” ҳар йил май ойининг сўнгги якшанба куни кенг нишонланадиган “Кимёгарлар куни” касб байрами арафасида ташкил этилади.\n17.3K views 09:06\nБугун АОКАда Савдо-саноат палатаси бошқарма бошлиғи Шерзод Сатторов иштирокида тадбиркорлик субъектларининг мурожаатларини кўриб чиқиш ва ҳал этиш бўйича амалга оширилган ишларга бағишланган брифинг ўтказилди.\n📲 Палатага 2019 йилда 13715та, 2020 йилда 14783та мурожаат келиб тушган.\nМурожаатларнинг катта қисми қуйидаги масалаларда келиб тушмоқда.\n▫юридик кўмак, таъсис ҳужжатлари тайёрлаш –23% (1147);\n▫консультация ва маслаҳат хизматлари – 7% (176);\n▫инвестиция ва хорижий ҳамкорларни жалб этишда кўмак – 5% (31);\n▫маҳсулот ва хизматларини экспорт қилиш – 9% (54);\n▫банк-молия, кредит, гаров таъминоти –4% (24);\n▫бизнес режалар тайёрлаш – 1%;\n▫тадбиркорлик фаолияти билан боғлиқ муаммоли масалаларга ҳуқуқий тушунтириш бериш –18% (78);\n▫бўш турган бино-иншоотларни “ноль” қийматда олиш, аукцион савдоларида иштирок этиш, ер ажратилиши соҳасида – 5%;\nноқонуний аралашувлар – 9% (47);\n▫инфратузилма тармоғидаги узилишлар – 3%(15)\n▫Коронавирус пандемияси натижасида фаолиятида зарар кўриш – 16%.\n✔Палата Ижро этувчи қўмитасига келиб тушган жами мурожатларнинг 2476таси ўрнатилган тартибда кўриб чиқилган.\n📞Бундан ташқари, Президент Халқ қабулхонаси билан Палата ўртасида ўзаро ҳамкорлик ўрнатилган бўлиб, унда бугунги кунга қадар тадбиркорлик субъектларидан 289та мурожаат келиб тушган бўлиб, Палата ваколати доирасида кўриб чиқилди.\n❗Жумладан, Палата Ижро этувчи қўмитасига келган тадбиркорлик субъектлари ва фуқаролар 2019 йилда 2186 тани ташкил этган бўлиб, уларнинг 275таси Палата раҳбариятининг қабулларида бўлган, 2020 йилда 311 тани ташкил этган бўлиб, уларнинг 78 таси Палата раҳбариятининг қабулларида бўлди ҳамда уларга ўрнатилган тартибда амалий кўмак бериш чоралари кўриб чиқилди.\n16.5K viewsedited 09:42\n🌍 Комендантлик соати, тўхтатилган транспорт ва қолдираётган Олимпиада — коронавирус инсониятни тарк этишга шошилмаяпти\nДунё миқёсида коронавирус инфекциясидан зарарланганлар сони ортиб, янги штамм кенг тарқалмоқда.\nЭнг ривожланган давлатлар ҳам COVID-19 га қарши курашда баъзида «чекиниш»га мажбур бўлмоқда.\n🇫🇷 Хусусан, Францияда 16 январдан эътиборан 15 кун давомида соат 18:00 дан бошлаб комендантлик соати жорий қилинди. Германияда ҳам жамоатчилик транспорти ҳаракатлари тўлиқ тўхтатилиб, корхона ва ташкилот ходимларини масофавий ишлашга ўтказиш ҳамда коммендатлик соатини белгилаш муҳокама қилинмоқда.\n🇩🇪 Шунингдек, Германия ҳукумати жамоат жойлари ва дўконларда фақатгина тиббий ниқоб ёки FFP2 респираторларидан фойдаланишни мажбурий қилди. Унга қадар аҳоли матоли ниқоб тақишлари ёки оғиз-бурунларини шарф билан ёпиб юришлари мумкин эди.\n🇯🇵 Энг муҳими, 2020 йилда коронавирус туфайли қолдирилган Токио Осиё ўйинлари чемпионатини ҳам 2021 йилда ўтказиш бекор қилиниши эҳтимоли мавжуд. «The Times» газетасида хабар берилишича, Япония ҳукумати Осиё ўйинлари ўтказилиши бекор қилингани тўғрисида маълумотни «мавқеларини сақлаб қолган ҳолда», қандай усулда етказиш устида бош қотирмоқда.\n⚽ Эслатиб ўтамиз, Токио Осиё ўйинлари 2021 йил 23 июлдан 8 августга қадар ўтказилиши белгиланган эди.\n16.5K views 10:35\n⚡Ҳокимлик ОАВ, журналист ва блогерларни медиа-турга таклиф этмоқда\nТошкент шаҳар Яккасарой тумани ҳокимлиги матбуот хизмати маълум қилишича, 2021 йил 26 январ куни соат 10:00 да туманда ёшларга оид давлат сиёсатини амалга оширилиши бўйича қилинаётган ишларга бағишланган медиа-тур бўлиб ўтади.\nМедиа-тур доирасида режалаштирилган тадбирлар:\n▫тумандаги давлат мактабгача таълим ташкилотларига саёҳат;\n▫«Сектор раҳбарлари ва ёшлар» учрашуви;\n▫мактабларда «Ҳокимга мурожаат» қутиларини ўрнатиш;\n▫«Беш ташаббус — беш имкон» шиори остида мактаблардаги шароит ҳамда ёшлар меҳнат гузари ва спорт тўгараклари фаолияти билан танишиш;\n▫11 синф битирувчиларининг тадбиркорлар билан «Тадбиркорлик сирлари» учрашуви.\n✏ Медиа-турда қатнашиш учун (99) 881-15-30 рақами орқали рўйхатдан ўтиш мумкин.\n16.3K viewsedited 11:30\nЭнергетика вазирлиги ва “ACWA Power” компанияси Ўзбекистоннинг экологик тоза энергия соҳасидаги салоҳиятини ошириш бўйича асосий босқичлардан ўтмоқда.\nБу ҳақда Энергетика вазирлиги Ахборот хизмати хабар берди.\nКеча, 24 январь куни Сирдарё вилоятининг Ширин шаҳрида қуввати 1500 МВт бўлган иссиқлик электр станцияси қурилишига старт берилди.\nШу билан бирга, Бухоро ва Навоий вилоятларида 1000 МВт шамол электр станциялари қуриш бўйича келишувлар имзоланди.\nВодород энергетикасини ривожлантириш бўйича келишувларга ҳам эришилди.\n16.7K viewsedited 12:45\nСаудия Арабистони Инвестициялар вазири Xалед ал-Фалех: "ACWA Power компанияси томонидан Ўзбекистон учун жуда ҳам муҳим, ҳар томонлама рақобат қила оладиган нархлар берилган ва бу билан албатта, биз фахрланамиз.\nЎйлаймизки, Саудия Арабистони компаниясининг Ўзбекистонга кириб келиши ўзаро ҳамкорлик борасида энергетика соҳасига янги истиқболларни очиб беради".\nМанба: Энергетика вазирлиги Ахборот хизмати\n15.5K viewsedited 13:52\n🇮🇱 Исроил бир ҳафтага халқаро авиақатновларни тўхтатади\nКоронавирус янги штаммлари тарқалишининг олдини олиш мақсадида Исроил 26 январдан 31 январга қадар барча халқаро авиақатновларни тўхтатади. Мазкур қарор мамлакат Вазирлар Маҳкамаси томонидан маъқулланган.\n📌 «Биз бутун дунёдан олдиндамиз. Бирор миллат биз қилмоқчи бўлган ишни амалга оширмади — мамлакатни герметик ёпиб қўямиз», — дейди Исроил бош вазири Биньямин Нетаньяху ҳукумат йиғилишида.\n✈ Тақиқ хориждан амалга ошириладиган юк рейслари ва тиббий ёрдам хизматларининг парвозларига тааллуқли эмас. Исроилнинг ўзидан эса қатор сабабга кўра учиб кетиш мумкин: хорижда даволаниш, масофадан туриб бажариб бўлмайдиган иш бўйича, суд можароларида иштирок этиш учун, оила аъзоларининг дафн маросимида қатнашиш ёки кўчиб кетиш мақсадида.\n🔎 Жонс Ҳопкинс университети маълумотларига кўра, Исроилда пандемия бошланганидан буён коронавирусга чалинганлар сони 595 минг кишидан ошган, 4,3 минг одам COVID-19 қурбонига айланган.\n15.0K views 14:24\nБош вазир ўринбосари, Туризмни ривожлантириш давлат қўмитаси раиси Азиз Абдухакимов бошчилигидаги Ўзбекистон делегацияси Мадрид шаҳрига хизмат сафари давомида “Атлетико Мадрид” футбол клуби раҳбарияти ва мутасаддилари билан учрашиб, ҳамкорликка доир музокаралар олиб борди. Бу ҳақда қўмита ахборот хизмати маълум қилди.\nУчрашув якунига кўра, “Атлетико Мадрид” клуби вакиллари Ўзбекистонда футбол академиясини ташкил этиш ва клуб имкониятларидан келиб чиқиб, мамлакатимизнинг туризм салоҳияти тарғиботида ҳамкорлик қилишни таклиф қилди. “Атлетико Мадрид” клуби раҳбарияти тез орада Ўзбекистон томонига тижорий таклиф юборишини, томонлар ўзаро келишувга эришган тақдирда, клуб мутасаддилари Ўзбекистонга ташриф буюришини маълум қилди.\n14.7K views 14:37\n⚡Дин ишлари бўйича қўмита ахборот хизмати томонидан турли конфессия вакиллари иштирокида тайёрланган «Биз соғлом турмуш тарафдоримиз» номли тарғибот ролиги.\nУшбу видеолавҳа «Ўзбекистон 24», «УзРепорт», «Ёшлар», «Севимли», «Му5», «Маданият ва маърифат», «Оилавий», «Маҳалла» телеканаллари орқали мунтазам намойиш этилмоқда.\n15.5K views 14:56


“МЎМИН МИРЗО РОЛИНИ ЎЙНАГАНМАН”\nАктёр суҳбатларимиздан бирида “Онам ўқитувчи экани сабабми, мени боғчага ўқувчилар олиб бориб, кечга томон яна уйга элтиб қўйишарди. Ўзи ҳам уйимиз билан боғчамнинг ораси анча узоқ эди-да! Болалигимда жудаям шўх, гапга қулоқ солмайдиган, ҳар куни бир шумлик чиқарадиган бола бўлганман. Ҳеч ёдимдан чиқмайди, 1962-63 йиллар Митрофанов номидаги чўмилиш хавзаси очилганди. Отам менга чўмилиш йўлланмасини олиб берган. Натижа яхши бўлганми, отам «Мураббий билан гаплашиб кўр, иложи бўлса яна бир шуғуллантирсин», деган. Машғулотдан сўнг эса мураббий қаторда тизилиб турган болаларни мақтаб, менга келганда «Сендан қутилганимга шукр!» деса бўладими? Бу гапни ўзим тилаб олганман. Чунки, уйимиз ҳозирги Миллий боғ олдида бўлгани учун чўмилишни жуда яхши билардим. Мураббийнинг гапига кирмай, ўзим истаганча маза қилиб сузардим. Отам «Иккинчи ойни ҳам гаплашдингми?» деганда, «Ота, жойлар тўлиб бўлибди», деб ёлғон гапиришга мажбур бўлганман», дея юзда самимий табассум билан болалик хотиралари билан бўлишганди. Бўлажак актёр мактаб ёшига етгунига қадар онасининг ортидан қолмай мактабга қатнаган.\nШу йили Бахтиёр Қосимов ижодий гуруҳ билан суратга олиш учун уч ойга Бишкек (аввалги Фрунзе)га жўнаган. Бироқ бу сафар актёр ёдида бир умрга аччиқ хотира сифатида мухрланганди. «Отам билан сўнгги бор май ойида кўришгандим, августда эса оламдан ўтган. Бишкекда суратга олиш майдончасида ўтирсам, сабабини кўрсатмай, «Бахтиёр, уйингга бориб келишинг керак», дейишди. «Хўп», деб нарсаларимни йиғиштираётганимда хат ташувчи отамдан мактуб келтирди. Очсам, ҳол-аҳвол сўраган экан. Ҳозир Тошкентга бориб кўришаман-у, деган хаёлда хатни йиртиб, ташлаб юбордим. Самолётдан тушиб, уйга йўл олдим. Эшик тагига келсам, тумонат одам… Келгунимга қадар онам «Тўртта қизнинг ичида Бахтиёр битта ўғил, отасини ўзи ерга қўйсин», деб мени бир кун кутган. Ўшанда хатни йиртиб ташлаганим учун ҳалигача ўзимни кечиролмайман. Отамнинг сўнгги мактубини асраб қўя олмадим», дея кўзида ёш билан эслаганди. Ўшанда отаси вафотидан олдин ўғлидан ҳол-аҳвол сўраш мақсадида «Фрунзе шаҳри, Қосимов Бахтиёр, актёр», деб ўғлига битган яна бир номаси Неъмат Қосимовнинг ёзув дафтари ичидан топилган. Шунда Бахтиёр Қосимовнинг онаси «Отанг “актёр”, деб ёзган экан, майли, унинг йўлини давом эттира қол», деб ўғлининг санъаткор бўлишига қаршилик кўрсатмаган.\nЁш бўлгани учун актёр отасининг вафотини у қадар фахмламаган экан. Онаси 52 ёшида вафот этганда эса Бахтиёр Қосимов 25 ёшда бўлган. Онаси “11 йилда тўртта болани оёққа тургазаман”, деб соғлигидан кечган, астма эди. “Онам 1977 йили, тўйимдан сўнг уч ой ўтгач, кечқурун 1:30да қўлимда жон берган. Шундан сўнг тўйларда она ҳақида шеър ўқиёлмаганман. Энг даҳшатлиси, онамни хотирлаб шеър айтсам-у, одамлар келиб пул қистирса... Бу ахир ота-онанинг юзига оёқ қўйиш билан баробар-ку!» дея дил дафтаридаги кечинмалари билан бўлишганди.\nМактабни битириб, 1970 йил ҳужжатларини ҳозирги Ўзбекистон Давлат санъат ва маданият институтига топширган. Актёр ўқишга киришдаги ҳангомаларни кулиб хотирлаганди: “У пайтлар имтиҳонда актёрлик маҳоратига катта эътибор беришарди. Маҳорат, тарихдан имтиҳонни аълога топширганман. Иншо ёзадиган куним андижонлик йигитнинг ёнига ўтириб қолибман. У ўзи билан «шпаргалка» олиб кирган экан. Мен ҳам хурсанд бўлиб, «шпаргалка»да қандай ёзилган бўлса, шундай кўчириб чиқиб кетаверибман-да!


«Дўстлик ва аҳиллик – тараққиёт омили» - Mehrob.uz\nАЖДОДЛАРИМИЗ АСАБ КАСАЛЛИГИ НИМАЛИГИНИ БИЛИШМАГАН\nМақолалар access_time25-феврал 2019, 17:31\nАсаб касали қадимдан маълум, аммо халқ табобатида уни алоҳида касаллик деб…\naccess_time13-март 2017, 22:17 visibility2054\nИслом дини дўстликни, аҳил-иноқликни юксак қадрлайди. Бу юксак инсоний фазилат Қуръони Каримда ҳам, ҳадиси шарифларда ҳам жуда кўп ўринларда зикр қилиниб, мадҳ қилинган.\nАллоҳ субҳанаҳу ва таоло «Мўминлар ва мўминалар бир-бирларига дўстдирлар. Маъруфга буюрурлар, мункардан қайтарурлар, намозни тўкис адо этурлар, закотни берурлар ҳамда Аллоҳга ва Унинг Расулига итоат қилурлар. Ана ўшаларга Аллоҳ албатта раҳм қилур. Албатта, Аллоҳ азиздир, ҳакимдир» деб марҳамат қилган (Тавба сураси, 71-оят).\nРасулуллоҳ соллаллоҳу алайҳи васаллам шундай дедилар: «Мўминлар ўзаро дўстликда, меҳрибонликда, меҳр-оқибатда яхлит бир танага ўхшайди. Ундаги бир аъзо хаста бўлса, қолганлари ҳам унга қўшилиб бедор бўлиб, иситмалайди».\nДинимизнинг илк даври, асри саодат даврини ўргансак, мусулмонлар ўртасида мазкур ояти карималарда мадҳ қилинган, мазкур ҳадиси шарифда таърифланган, инсоният тарихида мисли кўрилмаган чинакам дўстлик, биродарлик, аҳиллик юзага келганини кўрамиз. Пайғамбаримиз соллаллоҳу алайҳи васаллам Аллоҳнинг амри билан муҳожирларни бошлаб, Маккадан Мадинага кўчиб ўтганларида биринчи қилган ишлари муҳожирлар билан ансорларни биродар тутинтириб, дўст қилиш бўлди. Зеро, Мадинада мусулмонлар жамоасини ташкил қилиш, давлатни мустаҳкамлаш, тараққий эттириш учун энг муҳим замин мана шу эди. Шу иш муҳим бўлгани учун у зот алайҳиссалом биринчи бўлиб шу ишни қилдилар. Кўчиб келган муҳожирлар бор-будини – уй-жойини, мол-мулкини Маккада қолдиришган эди. Баъзи саҳобалар оиласини ҳам қолдириб келишган эди. Бу бегона юртда, бегона шаҳарда уларнинг бирорта қариндоши ёки таниш-билиши йўқ эди, аммо уларга бошпана керак эди, тирикчилик қилиш, рўзғор юритишлари керак эди. Бу жиддий синов эди, азизлар. «Дўст бошга иш тушганда билинади», дейди доно халқимиз. Дарҳақиқат, бундай пайтда инсонга ишончли ҳамдард керак, ёрдамчи керак, дўст керак. Шунинг учун Пайғамбаримиз соллаллоҳу алайҳи васаллам уларни мадиналик мусулмонлар билан оға-ини қилиб, дўст тутинтирдилар. Мадиналик мусулмонлар Аллоҳ таолонинг амрига, Пайғамбар алайҳиссаломнинг бу кўрсатмаларига мукаммал амал қилиб, муҳожир биродарларига дунёда тенги бўлмаган юксак даражадаги дўстликни намоён қилишди, ҳовли-жойларидан, уйларидан жой беришди, топган-тутганларини, касб-корини, ҳатто дўконларини тенг иккига бўлиб, биродарларига беришди. Баъзи ансорлар ҳатто «Аёлларимдан бирини талоқ қиламан, сен уйлан, эй дўстим» дейишгача боришди. Хуллас, бир инсон бир инсонга нимаики ёрдам бериши мумкин бўлса, барчасини қилишди. Шунинг учун Ислом уммати уларни ансор – ёрдамчилар деб атайди. Мусулмонлар Маккадан кўчиб келган пайтда Мадинада мусулмонлар ҳали унчалик кўп эмас эди. Шунинг учун ҳаммага ҳам тутинган дўст етмай қолди. Бундай муҳожирлар масжиднинг ёнидаги суффада яшай бошлашди. Улар Ислом тарихида аҳли суффа деб аталадилар. Бир неча юз киши ўша суффада яшашди, аммо ансорийлар уларни ҳам беэътибор қолдиришмади, аҳволларидан хабар олиб туришди.\nШу тариқа ансор ва муҳожирларнинг дўстлиги тилларда достон бўлди. Дарҳақиқат, ҳақиқий, том маънодаги дўстлик, барча тилларда мадҳ қилинган, мақталган дўстлик ансор ва муҳожирларнинг дўстлиги бўлган. Бу дўстликни Аллоҳ таоло Ўзининг муқаддас Каломида мақтаган, зеро, ансорларнинг дўстлиги ўзининг шахсий манфаатидан дўстининг манфаатини устун қўйган дўстик эди. Ансорлар ўзлари муҳтож бўлишса ҳам, муҳожирларни ўзларидан устун қўйдилар, топганларини уларга бердилар. Иш шу даражагача бордики, дўстлик ришталар шу қадар мустаҳкам бўлиб кетдики, ўртада мерос олинадиган бўлди. Кейинчалик дўстлардан мерос олиш бекор қилиниб, қариндошларга, фароиз илмида белгиланган шаръий меросхўрларга бериладиган бўлди.